نەورۆز زڕگوێزی: بەلگەکان ماون بە واژووی خۆت، فەرموو مەلا بەختیار. – WTARIKURD\nنەورۆز زڕگوێزی: بەلگەکان ماون بە واژووی خۆت، فەرموو مەلا بەختیار.\nمن هیج ناڵێم، ئەوە نامە و واژوو، ئیتر با بەڵگەکان سەرچاوەی راستیەکان بن. دەقی چاپكراوی تەنازولنامەكە لەخوارەوە بە واژووی مەلا بەختیار و پشکۆ نەجمەدین.\nبۆكۆمیتەی سەرپەرشتی ئاڵای شۆڕشی بەڕێز\nپاش ئەو هەموو ململانێ و ناكۆكی و دژایەتییانەی پێشوومان لەناو كۆمەڵەدا، دواتریش تاوانی خۆ اعلان كردن وەكو ئاڵای شۆڕش بەرامبەر كۆمەڵەو یەكێتی وەكو جیابوونەوە لێیان، گەیشتینە ئەو قەناعەتەی هەموو ئەو كارە ناڕاستانەی پێشووی ناو كۆمەڵەمان و كردەوەكانی ئەم دواییانەشمان ئیدانە بكەین و بە تاوانیان بزانین بەرامبەر بە كۆمەڵەی ڕەنجدەرانی كوردستان و بزووتنەوەی كرێكارانی كوردستان و شۆڕشی ڕزگاریخوازانەی گەلەكەمان.\nبۆیە بڕیارماندا كە چیتر لەمەودوا لەگەڵ ئێوەدا كارنەكەین و واز لە سیاسەت بهێنین ، هەموو پەیوەندییەكی خۆمان لەگەڵتان ببرین لەبەر ئەم هۆ فكری و سیاسیانەی خوارەوە:\nأ-ئەو شێوە كاركردنەی كە ئێمە ممارەسەمان كرد لەناو كۆمەڵەو یەكێتی دا، پاشان پەیوەندیكردنمان بە ئاڵای شۆڕش و نەپساندنی پەیوەندی حیزبیمان لەگەڵ كۆمەڵە بە ڕەسمی ، واقعەكە سەلماندی كە ئەو شێوە كارە ناشەرعی و نادروست بووەو ئێمە بەش بەحاڵی خۆمان لێی پەشیمانین، وە دەركەوتلەناو شۆڕشی گەلەكەماندا لە كوردستانی عیراقدا تەئسیری سەلبی زۆری هەبووە لەسەر بزووتنەوەی كرێكاران و یەكێتی ڕیزەكانیان و ماركسیستەكان، بۆیە پاشگەزبوونەوەمان و دووركەوتنەوەمان لە قازانجی شۆرشدایە.\nچوونكە ڕێبەرایەتی بەرگریی شۆڕشگێرانە كەمەسەلەیەكی سەرەكییە بە هێزێكی وەك یەكێتی نیشتمانی كوردستان دەكرێ نەك بە چەند ئەڵقەیەكی بچووكی بێ هێز، بەڕاستی دەبوایە باشتر ڕەچاوی واقعی خەباتی گەلەكەمان و شۆڕشەكەی بكەین، تەنانەت ئەگەر قەناعەتی فكری تایبەتی و جیاوزیشمان بووبێت ڕاستتر وابوو لە ڕیگەی ئسولی حیزبایەتییەوە وەك شەخسی خۆمان دوور خستبایەتەوە لە كۆمەڵەو یەكێتی، چوونكە ئەبوایە بمانزانیایە ئەم كارانەی ئێمە بە حوكمی مەركەزمان لەناو شۆڕش و كۆمەڵەدا دەبێتە مایەی كێشەو گیروگرفتی ئاوا كە گیانی بەرەنگاریی لاواز دەكات، ئەویش سەر ئەنجامی ئەو سیاسەتە هەڵەیەی كە ئێمە گرتبوومانە بەر.\nب- كۆمەڵەی ڕەنجدەرانی كوردستان وەك ڕێكخراوێكی ماركسی لینینی شۆڕشگێریی ئەساسی كۆڕی خەبات، یەكێتی نیشتیمانی كوردستانیش وەك لایەنێكی نیشتمان پەروەری ڕزگاریخوازی كاریگەر و باڵادەستی شۆڕشیش وەك بڕبرەی پشتی گەلەكەمان و بزووتنەوەی نیشتمانی لە عیراقدا لە دژی فاشستەكان ئەركی سەرشانی هەموو كەس و لایەنێكی شۆرشگێرو دیموكراسی و چەپێكە ئەمرۆدرێغی نەكات لە پشتیوانی و دۆستایەتیكردنیان، كارێكی وا نەكەن لە بەرامیەر دوژمندا لاواز بێت چونكە لاوازكردنیان دەبێتە هۆی پاشكەوتنی سەركەوتنی جوڵانەوەی ڕزگاریخوازانەی كوردستان، بۆیە لەمەوبەر كارەكانی ئێمە كە پێچەوانەی ئەو ڕاستییانەی سەرەوە بووبێ ئیدانەیان دەكەین، بەتایبەت پاش ئیلتیزامكردنمان بە ئاڵای شۆرشەوە.\nج- خۆتان دەزانن هەڵوێستمان بەرامبەر نوسراوەكانی كاك سالار و م.جەعفەر بە توندی ڕەتكردنەوەیان بووە چوونكە بە گیانێكی دوژمنكارانەو ناڕاست بەرامبەر كۆمەڵەو یەكێتی نوسراوون، ئێستاش هەمان هەلوێستی ئیدانە كردنمان هەیە، سەبارەت بە هاندانی لایەن و دەوڵەتەكانی ناوچەكە بۆ دوور كەوتنەوە لە یەكێتی و دژایەتی كردنیان هەر لە لایەن ئەو برادەرانەوە بەتاوان و خیانەت لە قەڵەم دەدەین، لە كاتێكدا پێویستی بوو\nبە پێچەوانەوە دۆست و پشتیوان و ئیمكانیات بۆشۆڕش و جوڵانەوەی گەلەكەمان زیاد بكەین، وە هەوڵی نزیك خستنەوەو یەك خستنی لایەنەكانی ئۆپۆزسیۆنی سیاسی چەكداریی كۆری خەبات بدەین بۆ نەهێشتنی شەڕی ناوخۆ، وە ئێمەش دەبوو پێش وەخت لەم بارەیەوە مەسەلەكانمان لە گەڵ ئەو برادەرانە یەكلا بكردایەتەوە.\nد- هەر كە گەیشتینە قەناعەتی بێ هیوایی لە كۆمەلە لە رووی ئسووڵی حیزبایەتییەوە پێش وەخت دەبوو ئیستیقالەی رەسمیمان لە كۆمەڵە بكردایە، پاشان بیرمان لە چوونە ناو لایەنێكی تر بكردایەتەوە.\nكاركردنمان بە چەشنی (تسلل) تاوانێكی تەنزیمی و سیاسی گەورە بوو، كارێكی ناشەرعی بوو، زیانی بۆ هەردوولا هەبوو، بۆیە لەوشێوە كارە پەشیمانین و بەتوندی رەخنەی لێدەگرین، وە بە پێویستیشی دەزانین هەوڵدەین ئەو شێوە كاركردنە بنبربكرێ و هەركەس لای خۆیەوە چاوی پێدا بگێڕی و پاشماوەكانی نەهێڵێ، تا چیكە نەبێتە زیان بۆ كۆمەلەو شۆرش.\nهەر دەربارەی كەرت و پەرتكردنی هێزی پێشمەرگەی كوردستان ، هەر چەندە ئێمە بە كارێكی نالەبارو تاوانمان زانیبێ، بەڵام شێوەی سراعەكەو سیاسەتەكە، دەركەوت هەر بۆ ئەوەی دەبرد، بۆیە دیسان دژی جیاكردنەوەی هێزی (پ.م)كوردستانین، وە هەموو تەقەلایەك بۆ ئەو مەبەستە ، واتە جیاكردنەوەی هێزی (پ.م)كوردستان بە خیانەت و تاوان دەزانین، وە بەتوندی لایەنگری یەكێتی ڕیزەكانی و گیانی برایەتی و هاوڕێیەتی ڕاستەقینەن لە ڕیزەكانیدا.\nدەست هەڵگرتن لەم جۆرە سراع و سیاسەتە تاقە زامنی رەواندنەوەی ئەو مەترسیەیە كە ئەبێتە هۆی لاوازكردنی شۆرش و قولكردنەوەی ئەو كێشەی نا مەبدەئییانەی پێشوو، بۆیە هیوامان وایە هەر كەسێكیش بە هۆی كێشەكانی ئەم دواییەی لە ژێر تەئسیری ئەو وەزعە سیاسیەدا تووشی دوورە پەرێزیی و لادان و دووكەوتنەوە بووە لە یەكێتی و هێزی (پ.م) و كۆمەڵە، وەكپێویستە دان بە هەڵەكانی خۆینادا بنێن و بگەڕێنەوە ناو هێزی (پ.م) و براكانی خۆیان لە یەكێتی دا، چونكە ئەم واقعە هەرگیز بەرگەی جیابوونەوەو شەڕی ناوخۆو\nزیادكردنی لەشكرێكی كە ناگرێت. وەهەر ئەمەش جەرگی دوژمن دەبڕی و دڵی میللەتەكەمان خۆش دەكات، ئێمە لەلایەن خۆمانەوە لەو جۆرە سراعە كە ئەم ئەنجامەی دا بەدەستەوە پەشیمانین، هیوادارین هەموو برایەكی تریش ئەم هەڵوێستە وەرگرێ و چیكە درێژە بەو سیاسەتە هەڵەیە نەدات.\nئەوی لەسەرەوە نوسیومانە پوختەی هەڵوێست و راو قەناعەتی ئێمەیە سەبارەت بە ئالای شۆڕش و سەرجەم مەسەلە سیاسیەكان ، بە بڕوای تەواوەوە دوور لە هەموو تەئسیرێكی ئەم یان ئەو ، لە كاتی گرتنماندا لە لایەن یەكێتی و كۆمەڵەوە لە جەوێكی زۆر هێمن و ئارام و دیموكراسیانەدا، بە بێ هیچ فشارێ، بۆیە دیسان دووپاتی ئەكەینەوە ئیتر ئێمە لە خوارەوە ئیمزامان كردووە هیچ جۆرە ئیلتیزامێكمان پێتانەوە نەماوەو نامێنێ، وە ئیتر وەكو كوردێكی بێ لایەن و دڵسۆزو دوور لە ژیانی سیاسی .\nدوور لە كوردستانی عێراق ژیان دەبەینە سەر، بۆ ئەم مەبەستەش داوامان لە كۆمەلەو یەكێتی كردووە یارمەتی چوونە دەرەوەمان لە هەموو بارێكەوە بۆ مەیسەر بكەن، ئەوانیش بە سوپاسەوە گفتیان پێداوین وە ماندوو بوونی چەند سالی ڕابوردوویان بە گیانێكی مەسئولانەوە ڕەچاوكردووە، سەرەڕای ئەو هەموو ناكۆكی و دژایەتی كردنەمان لە ماوەیەكی دیاریكراودا لە بەرامبەریان.\nLatest posts by نەورۆز زڕگوێزی (see all)\nنەورۆز زڕگوێزی: بەلگەکان ماون بە واژووی خۆت، فەرموو مەلا بەختیار. - 2020-09-15\nنەورۆز زرگوێزی: یادگاریەکانی سەردەمی پێشمەرگایەتیم. تێوەشاندنی مۆرانەی گومانەکان. - 2018-05-05\nنەورۆز زڕگوێزی: ڕاستی ڕووداوەکان وەک سەرەتایەک بۆ ناسینی کاک نەوشێروان. - 2017-07-27\nعەلی مەحمود: بەڕێزان بەرهەم ساڵەح و مستەفا كازمی، لە بری سەرماچكردن دەست بەجێ داوای لێبوردن بكەن!\nعیماد عه‌لی: ئه‌و پاكانه‌ی وه‌كو نوقڵی جه‌ژن دابه‌ش ئه‌كرا.


ئەنجومەنی وەزیران هەماهەنگیی نێوان حکومەت و پەرلەمان تاووتوێ دەکات و پڕۆژەیاسایەکیش پەسەند دەکات\nهەولێر ، هەرێمی كوردستان ، عیراق (GOV.KRD)- ئەمڕۆ چوارشەممە 7 ی تەمموزی 2021 ئەنجومەنی وەزیرانی هەرێمی کوردستان بە سەرپەرشتی مەسرور بارزانی سەرۆک وەزیران و ئامادەبوونی قوباد تاڵەبانی جێگری سەرۆک وەزیران کۆبووەوە.\nلە دەستپێکی کۆبوونەوەکەدا ، سەرۆک وەزیران بەناوی ئەنجومەنی وەزیرانەوە، دەستخۆشی لە تیمی حکومەتی هەرێم کرد کە بەشداری دانیشتنی پەرلەمانی کوردستان بوون و سوپاسی کردن کە وەڵامی پێویست و پڕ زانیاریان بۆ هەموو پرسیار و تێبینی و سەرنجەکانی پەرلەمانتارانی کوردستان هەبوو . سەرۆک وەزیران ئاماژەشی بەوەدا کە کابینەی نۆیەم، هەر لە سەرەتای دەستبەکاربوونییەوە ، باشترین هەماهەنگیی لەگەڵ پەرلەمانی کوردستان هەبووە و بەردەوامیش دەبین و وەزیرانی ئەم کابینەیەش، لە هەموو کابینەکانی دیکە، زیاتر چوونەتە کۆبوونەوەکانی پەرلەمانی کوردستان و لیژنە پەرلەمانیەکان و وەڵامی پرسیاری پەرلەمانتارانیان داوەتەوە.\nسەرۆک وەزیران جەختیشی کردەوە کە پێویستە ، پەیوەندی نێوان حکومەت و پەرلەمان، لە سەر بنەمای ڕێز لە یەکترگرتن و لە چوارچێوەی پەیڕەوی ناوخۆی پەرلەمان و یاسا بەرکارەکان بێت، دوور لە هەر دەربڕین وهەڵوێستنواندنێکی نەگونجاو، کە خزمەتی برەودان بەم هەماهەنگیەی نێوان هەردوو دەسەڵاتی یاسادانان وجێبەجێکردن نەکات.\nلە بڕگەی دووەمی کۆبوونەوەکەدا ، ڤاڵا فەرید وەزیری هەرێم بۆ کاروباری پەرلەمان، ڕەشنووسی نوێی هەمواری یاسای وەزارەتی دارایی و ئابووری لە هەرێمی کوردستان خستەڕوو تایبەت بە هێنانەکایەی بەڕێوەبەرایەتی گشتیی کاروباری تەئمین لە ناو وەزارەتی دارایی کە کاردەکات لە پێناوی چاودێریی و بەدواداچوونی چالاکیی کۆمپانیاکانی دڵنیایی لە هەرێمی کوردستان، ئەنجومەنی وەزیران بە زۆرینەی دەنگ، پڕۆژەياساکەی پەسەند کرد وبڕیاردرا ڕەوانەی پەرلەمانی کوردستان بکرێت بۆ تەشریعکردنی.\nلە بڕگەی سێیەمی کۆبوونەوەکەدا ، ئالان حەمە سەعید وەزیری پەروەردە، ڕاپۆرتێکی شیکاری سەبارەت بە ڕەشنووسی پڕۆژەیاسای ( پەروەردە و فێرکاریی لە هەرێمی کوردستان ) خستەڕوو کە بەرچاوڕوونی پێویستی دەربارەی ڕەشنووسی ئەو یاسایە و گرنگیی ئەم پڕۆژە یاسایەی بۆ پێشخستنی سێکتەری پەروەردە و فێرکردن لە هەرێمی کوردستان تێدا بوو، کە وا بڕیارە لە کۆبوونەوەکانی داهاتووی ئەنجومەنی وەزیران، گفتوگۆی زیاتری لەسەر بکرێت پێش پەسەندکردنی. سەرۆک وەزیران جەختی کردەوە کە پڕۆژەیاسای پەروەردە، پێویستە پرۆسەی پەروەردە و فێرکاريی بباتە قۆناغێکی نوێ و پەرە بە توانا و کارامەییە جەستەیی و هزرییەکانی منداڵان و قوتابیان بدات ، هەروەها پێویستە ناوەندەکانی خوێندن دووربن لە توندوتیژیی و ماف و ژیانی مامۆستایان پارێزراو بێت و گرنگی زیاتر بە ڕاهێنانی مامۆستایان بدرێت .\nلە کۆتایی کۆبوونەوەکەدا ، بڕیاری دوایین کۆبوونەوەی ئەنجومەنی باڵای ئابووری سەبارەت بە ڕێکخستنەوەی باج و رسومات لە لایەن سەرۆک و جێگری سەرۆک وەزیرانەوە بۆ ئەنجومەنی وەزیران خرایەڕوو و وەزیرەکان ڕاسپێردران کە لەمبارەیەوە هاوکاری وهەماهەنگيی پێویست بکەن، بە ئاڕاستەی ڕێکخستنەوەی داهاتە گشتیە ناوخۆییەکان و خەرجکردنەوەی لە پێشکەشکردنی خزمەتگوزارییەکان و جێبەجێکردنی پڕۆژەکانی ئاوەدانکردنەوە و خزمەتگوزاریی و برەودان بە هەمەچەشنکردنی سەرچاوەکانی داهات و دوورکەوتنەوە لە پشتبەستن بە تاکە سەرچاوەی داهات کە نەوتە.\nهەر لە میانەی ئەم کۆبونەوەیەدا، لە لایەن ئامانج ڕەحیم سکرتێری ئەنجومەنی وەزیرانەوە ،گرنگترین خاڵەکانی هاتوو لە دوا ڕاپۆرتی دیلۆیت بۆ ووردبینی سێکتەری نەوت بۆ ئەنجومەنی وەزیران خرایە ڕوو ، کە تیایدا ئاماژە درا بە زۆریی خەرجییەکانی بواری نەوت کە ڕێژەیەکی گەورەی داهاتەکانی نەوت دەبات و ئاماژەی دا بە گرنگیی بەردەوامیدان و برەودان بە هەوڵەکانی حکومەتی هەرێم بۆ چاکسازیی لەم سێکتەرە، بە ئاراستەی ڕێکخستنەوەی ئەو خەرجیانەی بۆ کۆمپانیا نەوتیەکان وخەرجیەکانی گواستنەوەی نەوت و نرخی فرۆشتنی دەکرێت، ئەویش لە پێناوی بەدەستهێنانی داهاتی زیاتر بۆ حکومەتی هەرێم بە مەبەستی پڕکردنەوەی ئەو کورتهێنانە بەرچاوەی لە نێوان داهاتی بەدەستهاتوو و خەرجیەکان لە هەرێمی کوردستان هەیە.\nهەروەها سامان بەرزنجی وەزیری تەندروستی پوختەیەکی لەسەر ڕەوشی ئێستای نەخۆشی کۆڕۆنا و داتا و بنەماکانی هەڵسەنگاندنی ئەو زیادبوونەی لە ڕێژە و ژمارەی تووشبووان و گومان و ئەگەری بڵاوبوونەوەی زنجیرەیەکی نوێی ڤایرۆسی کۆڕۆنا خستەڕوو، بۆ ئەوەی ئامادەکاری بۆ هەر ئەگەرێکی تەشەنەکردن و هەڵکشانی دیکەی بڵاوبوونەوەی ئەو ڤایرۆسە بکرێت کە پێویست بە چاودێرکردی ڕەوشەکە دەکات، هەروەها هەڵسەنگاندنێک بۆ بەردەوامی و خێراکردنی پڕۆسەی ڤاکسین کرا و جەختکرایەوە لە ڕێکارەکانی خۆپارێزی تاکەکەسی و پابەندبوونی شوێنەگشتیەکان، بە ڕێنماییە تەندروستیەکان.


دەزگای (GIZ) ی ئەڵمانی سوپاسی دەزگای خێرخوازیی بارزانی دەکات لە بەرامبەر سەرکەوتنی پڕۆژەیەکی هاوبەشدا\nدەزگای (GIZ) ی ئەڵمانی سوپاسی دەزگای خێرخوازیی بارزانی دەکات لە بەرامبەر سەرکەوتنی پڕۆژەیەکی هاوبەشدا\nپێنج شەممە, 25 ئایار 2017 20:38\nژمارەى بینین: 2089\nدەزگای (GIZ)ی ئەڵمانی کە سەر بە وەزارەتی دەرەوەی دەوڵەتی فیدڕاڵی ئەڵمانیایە، لە نامەیەکی رەسمیدا ئەنجامی سەرکەوتنی پڕۆژەیەکی هاوبەش لەگەڵ دەزگای خێرخوازیی بارزانی رادەگەیەنێت و کارەکانی دەزگاکە بەرز دەنرخێنێت و سوپاسی دەزگاکە دەکات لە بەرامبەر سەرکەوتنی ئەو پڕۆژە هاوبەشەدا کە لە ساڵی ٢٠١٦دا ئەنجامدراوە.\nلە نامەیەکی رەسمیدا کە دەزگای (GIZ) ئەڵمانی ئاڕاستەی دەزگای خێرخوازیی بارزانی کردووە، دەستخۆشی لە دەزگای خێرخوازیی بارزانی دەکات بەهۆی جێبەجێکردنی پڕۆژەیەکی هەلی کار کە لە مانگی نۆڤەمبەر و دیسەمبەری ساڵی پاردا ئەنجامدراو ستایشی کاری پڕۆفیشناڵانەی ستافی دەزگاکە دەکات لەو پڕۆژە هاوبەشەدا. پرۆژەکە بریتی بوو لە نۆژەنکردنەوەی ٢٧ قوتابخانەی بنەڕەتی لە هەردوو پارێزگای هەولێر و دهۆک و لە ڕێگەی پرۆژەکەوە هەلی کار بۆ ماوەی ٤٠ رۆژ بۆ ١٢٠٠ کەس لە هەرسێ کۆمەلکەی کوردستان (خەڵکی خۆماڵی و ئاوارەو پەنابەر). ژمارەی سوودمەندانی راستەوخۆی پڕۆژەکەی هەلی کار ١٢٠٠ کەس بوو ژمارەی سوودمەندانی ناڕاستەوخۆ لە قوتابیان و مامۆستایان لەو ٢٧ قوتابخانەیەی کە لەڕێگەی پڕۆژەکەوە لە هەولێرو دهۆک نۆژەنکرانەوە گەیشتە ٩٤٥٠. لە درێژەی نامەکەی دەزگای GIZ دا هاتووە کە 'ئاستی بەرزی ئەزموونی ئێوە جێگەی بایەخی ئێمەیە'.\nشایەنی باسە ئەو پڕۆژەیە دەزگای (GIZ)ی ئەڵمانی یەکێک بوو لە گەورەترین پڕۆژەکانی ئەو دەزگایە کە لە هەرێمی کوردستاندا بە هاوکاری دەزگای خێرخوازیی بارزانی ئەنجامدراو بەسەرکەوتوویی لە مانگی دیسەمبەری ٢٠١٦دا کۆتایی پێهات. بە لەبەرچاوگرتنی باری ئابووری هەرێمی کوردستان، پڕۆژەکە بایەخێکی ئابووری بەرچاوی هەبوو لە هاوکاریکردنی بواری پەروەردەو دابینکردنی داهاتێکی گونجاو بۆ ژماریەکی زۆر لە لاوان لە ماوەیەکی دیاریکراودا.


خێزان و کۆمەڵگە 258 جار بینراوە\nله‌شی مرۆڤ ئامێرێكی ئاڵۆزه و چۆنێتیی كاركردنی له‌ش و مێشك یه‌كێكه له‌و بابه‌تانه‌ی كه به‌رده‌وام لێكۆڵینه‌وه‌ی له‌سه‌ر ئه‌نجام ده‌درێت و رۆژانه زانیاریی سه‌رسوڕهێنه‌ری نوێ له‌باره‌ی چۆنێتی كاركردن و چالاكییه‌كانی ئاشكرا ده‌كرێن:\n1. پێست له 35 رۆژدا نوێ ده‌بێته‌وه و جگه‌ر له یه‌ك مانگدا نوێ ده‌بێته‌وه. خانه نوێیه‌كان له‌و خۆراكانه دروست ده‌بن كه ده‌یانخۆیت، هه‌ربۆیه پێویسته خۆراكی ته‌ندروست و هاوسه‌نگ بخۆیت بۆ ئه‌وه‌ی خانه‌ی ته‌ندروست دروست ببێت.\n2. ددان شۆردن به ده‌سته كه‌متر چالاكه‌كه‌ت، بۆ نمونه ئه‌گه‌ر خۆت راسته‌یت ددان شۆردن به ده‌ستی چه‌پ، ده‌بێته هۆی به‌هێزكردنی توانای مێشك و دروستبوونی په‌یوه‌ندیی نوێ و رێگه‌ی نوێ له نێوان ده‌ماره‌خانه‌كانی مێشكدا. به‌كارهێنانی ده‌ستی كه‌متر چالاك واده‌كات هه‌ردوو نیوه‌گۆی مێشك چالاك ببن.\n3. باوه‌ش پێداكردن ده‌بێته هۆی رشتنی هۆرمۆنی ئۆكسیتۆسین كه به هۆرمۆنی خۆشه‌ویستی ناسراوه. باوه‌ش پێداكردن بۆ ماوه‌ی 20 چركه ده‌توانێت كاریگه‌رییه‌كانی نیگه‌رانیی ده‌روونی، گوشاری خوێن و خێرا لێدانی دڵ كه‌م بكاته‌وه. ته‌نانه‌ت باوه‌ش پێداكردن بۆ ماوه‌ی 10 خوله‌ك ده‌توانێت به‌رگریی له‌ش به‌هێز بكات و خه‌مۆكی كه‌م بكاته‌وه و هه‌ستی ماندوێتی نه‌هێڵێت.\n4. ئه‌گه‌ر رۆژانه بیر له 3 شت بكه‌یته‌وه كه خۆشحاڵی کردوویت له ژیانتدا و سوپاسگوزاریت به‌رامبه‌ریان، ئه‌وا له ماوه‌ی 21 رۆژدا شێوازی بیركردنه‌وه‌ت له‌باره‌ی ژیانه‌وه ده‌گۆڕێت بۆ شێوازێكی ئه‌رێنی و ده‌بیته كه‌سێكی دڵخۆشتر.\n5. نووستن به بێ جلوبه‌رگ ده‌بێته هۆی چالاكبوونی سووڕی خوێن كه بۆ دڵ و ماسولكه‌كان به‌سووده. هه‌روه‌ها هۆرمۆنی گه‌شه و هۆرمۆنی میلاتۆنین زیاد ده‌بێت كه هه‌ردووكیان دژه پیربوونن.\n6. نووستن له ته‌نیشت كه‌سێكه‌وه كه خۆشت ده‌وێت واده‌كات خێراتر خه‌وت لێ بكه‌وێت، خه‌مۆكیت كه‌م ده‌بێته‌وه و یارمه‌تیده‌ره بۆ ته‌مه‌ندرێژی.\n7. مێشك بۆ ماوه‌ی 10 خوله‌ك به‌بێ ئۆكسجین ده‌ژی. هه‌روه‌ها مێشك به‌ته‌نیا 20%ی خۆراكی له‌شی پێویسته هه‌ربۆیه له‌كاتی برسێتیی زۆردا مێشك ناچار ده‌بێت خۆی بخوات.\n8. ئه‌گه‌ر بۆ ماوه‌ی 4 چركه هه‌ناسه هه‌ڵبمژیت، 7 چركه هه‌ناسه‌كه له سیییه‌كانتدا بهێڵیته‌وه و پاشان به 8 چركه هه‌ناسه بده‌یته‌وه له‌شت ئارام ده‌كه‌یته‌وه و بۆ خه‌وێكی باش.


"له ماوه‌ى 24 كاتژمێردا 5 كه‌س تووشى كۆرۆنا بوون و 1594 پشكنین ئه‌نجامدراون" | تۆڕی هەواڵی سلێمانی\nHome›هەواڵ›کوردستان›“له ماوه‌ى 24 كاتژمێردا 5 كه‌س تووشى كۆرۆنا بوون و 1594 پشكنین ئه‌نجامدراون”\nلۆگۆى وه‌زاره‌تى ته‌ندروستیی هه‌رێم\nكه‌مێك له‌مه‌وبه‌ر وه‌زاره‌تى ته‌ندروستیی هه‌رێم ئامارى 24 كاتژمێرى رابردووى بڵاوكرده‌وه و رایگه‌یاند: له‌كۆى 1594 پشكنین كه له سه‌رتاسه‌رى كوردستان ئه‌نجامدراون، پێنج حاڵه‌تى نوێى تووشبوون له هه‌ولێر و سلێمانى ده‌ستنیشانكراون.\nله راگه‌یه‌نراوه‌كه‌دا كه ئه‌مڕۆ سێشه‌ممه بڵاوكراوه‌ته‌وه هاتووه، “لەماوەی 24 کاتژمێری رابردوودا؛ 1594 پشکنین ئەنجام دراوە لەسەر ئاستی هەرێمی کوردستان؛ 1113 هەولێر، 168 سلێمانی، 283 دهۆك، 30 ڕاپەڕین”.\nوه‌زاره‌تى ته‌ندروستى ئه‌وه‌شی خستووه‌ته‌ڕوو: ” له ئه‌نجامى پشكنینه‌كان پێنج تووشبووی نوێ تۆمارکران بەمشێوەیە: پارێزگای هەولێر چوار پۆزەتڤ: سێ پیاو كه تەمەنیان 50، 38، 29 ساڵ و کچێکی گەنج تەمەن 18 ساڵ، یەکیان دانیشتووی گوندی (ابو جرده)ی سەر بە ناحیەی گوێڕە و نیشانەی نەخۆشی ھەبووە، ئەوانی تر دانیشتووی ناحیەی عەنکاوەن و بەرکەوتەی تووشبووانی پێشوون، پارێزگای سلێمانی یه‌ك پۆزەتڤ: پیاوێکی تەمەن 34 ساڵ، دانیشتووی قەزای پێنجوێنە و نیشانەی نەخۆشی ھەبووە پشکنینی تاقیگەی بۆ کراوە و پۆزەتڤ دەرچووە”.\nله‌باره‌ى كه‌ره‌نتینكردنى هاووڵاتیان ئاماژه به‌وه‌شكراوه، ” لەئێستادا تەنیا 1173 هاووڵاتی لە 33 شوێنی جیاوازی کەرەنتین ماونەتەوە؛ 351 لە هەولێر، 141 لە سلێمانی، 681 لە دهۆك، لەگەڵ کەرەنتین کردنی ژمارەیەکی تری هاووڵاتییان لە 24 کاتژمێری رابردوودا کە کۆی گشتی 96 هاووڵاتی بوو”.\nکۆی گشتی تووشبووان بە ڤایرۆسی کۆرۆنا لە هەرێمی کوردستان 507 تووشبوو، لەنێویاندا پێنج مردن هەیە و 403 نەخۆش چاکبووەتەوە، ئێستا تەنیا 99 نەخۆش لەژێر چاودێری پزیشکیدان.\nڤیدیۆ:بایرن میونخ شکستی بە رکابەرەکەی هێناو پێشەنگی بەهێزتر کرد


هه‌رێمی کوردستان و ڕووسیا ڕێککه‌وتنی نه‌وتییان بۆ ماوه‌ی ۲۰ ساڵ واژۆ کرد\nتاريخ: ۱۳۹۶ شنبه ۱۳ خرداد ساعت ۱۰:۴۵ بازدید: 672 نظرات: 0 کد مطلب: 3923\nوه‌زاره‌تی سامانه سروشتییه‌كانی حكوومه‌تی هه‌رێمی كوردستان و كۆمپانیای "ڕۆس نه‌وت"ی ڕووسیا ڕێککه‌وتنێکی ۲۰ ساڵه‌یان واژۆ کرد.\nبه ڕاپۆرتی هاژە بە گێڕانەوە لە مێهر ، ڕۆژی هه‌ینی له په‌راوێزی کۆڕبه‌ندی ئابووری سان پترسبۆرگ ڕێککه‌وتنێکی نه‌وتی له نیوان هه‌ولێر و مسکۆ به ئاماده‌بوونی نێچیرڤان بارزانی سه‌رۆك وه‌زیرانی هه‌رێمی كوردستان و قوباد تاڵه‌بانی جێگری سه‌رۆك وه‌زیران واژۆ كرا.\nبه گوێره‌ی هه‌واڵێکی باس، سه‌باره‌ت به‌م ڕێککه‌وتنه میخائیل لیونتیڤ، وته‌بێژى كۆمپانیای "ڕووس نه‌وت" به "ڕووسیا توده‌ى" ڕاگه‌یاندووه: "كۆمپانیا ڕووسییه‌كه له بوارى گه‌ڕان به‌دواى نه‌وت و خزمه‌تگوزارییه لۆجیستییه‌كان و گه‌شه‌پێدانى ژێرخانى ئابوورى و بازرگانى بوارى وزه، چه‌ند گرێبه‌ستێكى له‌گه‌ڵ حكوومه‌تى هه‌رێمى كوردستاندا نووسیوه. "\nبه‌پێی گرێبه‌سته‌كان، كه بۆ ماوه‌ى ۲۰ ساڵه، كۆمپانیای "ڕووس نه‌وت" له ئیداره‌دان و په‌ره‌پێدانى هێڵى نه‌وتیی سه‌ره‌كى، كه له كوردستانه‌وه بۆ توركیا ده‌چێت، كار ده‌كات.\nلیونتیڤ وتی: تواناى ئه‌و بۆرییه ۷۰۰ هه‌زار به‌رمیل نه‌وته له ڕۆژێكدا، بڕیاریشه تا كۆتایی ئه‌مساڵ، تواناكه‌ى بۆ زیاتر له یه‌ك ملیۆن به‌رمیل له ڕۆژێكدا زیاد بكرێت.\nله هه‌واڵه‌کاندا نه‌هاتووه که به‌ها و بڕى نه‌وتى هاورده‌كراو به پێی گرێبه‌سته‌كان چه‌نده.\nبه‌پێی لێدوانى به‌رپرسه‌كه‌ى "ڕووس نه‌وت"، هه‌رێمى كوردستان بازاڕێكى فراوانه بۆ وه‌به‌رهێنانى بیانى له بوارى وزه، كه یه‌ده‌گى نه‌وتى به ۴۵ ملیار به‌رمیل نه‌وت و ۵.۷ ترلیۆن مه‌تر سێجا گاز، مه‌زنده ده‌كرێت.\nئه‌م گرێبه‌ستانه، ته‌واوكه‌رى ئه‌و له‌یه‌ك تێگه‌یشتنانه‌یه كه له مانگى شوباتى ڕابردوو له په‌راوێزى كۆنگره‌ی "هه‌فته‌ى پترۆلى نێوده‌وڵه‌تى" له له‌نده‌ن ئیمزا كران.\nده‌رباره‌ی واژۆكردنی ئه‌و ڕێككه‌وتننامه‌یه‌ی نێچیرڤان بارزانی له لێدوانێكی ڕۆژنامه‌وانیدا ڕایگه‌یاند: " ئه‌مه ڕێككه‌وتێكی بازرگانییه و به‌پێی ڕیككه‌وتنه‌كه‌ش ئه‌وان سه‌رمایه‌ی خۆیان له هه‌رێمی كوردستان ده‌خه‌نه گه‌ڕ و به‌كاری ده‌هێنن. ئه‌مه ڕێككه‌وتنێكی بازرگانیی مه‌ودادرێژه له‌گه‌ڵ كۆمپانیای ڕۆس نه‌وت كه یه‌كێكه له كۆمپانیا هه‌ره گه‌وره‌كانی بواری وزه له ڕووسیا. "\nڕاشیگه‌یاند: "ئێمه پێمان وایه دوای ئه‌و هه‌موو ساڵه كه بارودۆخ له هه‌رێمی كوردستان به‌تایبه‌تی له بواری وزه‌دا زۆر خراپ بوو، ئه‌م ڕێككه‌وتنه ده‌ستپێكردنێكی تازه ده‌بێت له بواری وزه‌دا بۆ به‌ره‌وپێشبردنی په‌یوه‌ندییه‌كانی نێوان هه‌رێمی كوردستان و ڕووسیا. "\nله به‌شێكی دیكه‌ی لێدوانه‌كه‌یدا سه‌رۆك وه‌زیرانی هه‌رێمی كوردستان وتی."\n: "هیوادارین ئه‌مه ببێته سه‌ره‌تایه‌كی باش بۆ په‌یوه‌ندییه‌كی ئابووریی درێژخایه‌ن له‌گه‌ڵ ڕووسیا و بێگومان ئه‌مه‌ش نیشانه‌ی گه‌ڕانه‌وه‌ی متمانه‌یه دوای چه‌ند ساڵێك له‌و كێشانه‌ی له هه‌رێمی كوردستان ڕوویان دا كه به‌هۆی بڕینی بودجه، شه‌ڕی دژی داعش و هاتنی زیاتر له ملیۆنێك و هه‌شتسه‌د هه‌زار ئاواره و په‌نابه‌ری ده‌ستی تیرۆ دروست بوون، دوای ئه‌و هه‌موو كێشانه ئه‌مه سه‌ره‌تایه‌كی باشه بۆ گه‌ڕانه‌وه‌ی متمانه بۆ بازاڕه‌كانی هه‌رێمی كوردستان


کوردیپێدیا - 15-12-2021\n📅 15-12-2021 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nلە تۆڕە کۆمەڵایەتییەکانەوە: 15-12-2021\n1. 👁 پەیوەندی ژەهراوی نێوان عێراق و ئەمریکا لەگەڵ گازە ژەهراوییەکەی هەڵەبجە\n2. 👁 لاوکەکە دەستکاری کراوە پاشان خراوەتە پرۆگرامی خوێندنەوه\n1. 👁 عەزیز سەلام\n👌 ئەم بابەتە لەلایەن: (زریان سەرچناری)ەوە لە: Dec 15 2021 4:31PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 16 2021 2:22PM باشترکراوە\n📷 فایلی وێنە 1.0.1 46 KB Dec 16 2021 2:22PM هاوڕێ باخەوان


چۆن ڕێگه بده‌م برسی بن؟ … عه‌زیز ڕه‌ئووف – Dengekan\nbyAziz Rauf\tJuly 1, 2017\tGeneral, Opinion\nكچ و كوڕه جوانه‌كه‌م، ئێوه له‌نێو كوله‌مه‌رگی ژیان، ڕاهاتن به‌وه‌ی بابه نیوه موچه‌یه‌كی هه‌یه، ڕاهاتن به‌وه‌ی ئاو و كاره‌با نه‌بێت، ڕاهاتن به‌وه‌ی له قوتابخانه‌ی حكومی بخوێنن و مامۆستاكانتان بیریان لای ژیانی سه‌ختیان بێت، له‌به‌رامبه‌ردا ئه‌وان منداڵه‌كانیان له ده‌ره‌وه‌ی وڵاتن و ناسنامه‌ی ئه‌وروپا و ئه‌مریكا له گیرفانی خۆیان و منداڵه‌كانیاندایه، له قوتابخانه و زانكۆ به‌ناوبانگه‌كانی ئه‌مریكا ده‌خوێنن و له فه‌یسبوكیشه‌وه وێنه‌ی ده‌رچونیان بڵاو ده‌كه‌نه‌وه، ئه‌وان شۆڕشگێڕ و ئێمه خائین.\nكچ و كوڕه‌كه‌م، ئێمه به‌رگه‌ی ئه‌م هه‌موو نه‌هامه‌تیه ده‌گرین و چه‌ندین ساڵه شه‌ڕی ئه‌م مافیایانه ده‌كه‌ین كه وڵات وا به‌ڕێوه ناچێت، كه‌چی ئه‌وان ئه‌وسه‌ریان لێگرتوین و له‌نێوان به‌ڵێ و نه‌خێری ڕیفراندۆمدا كه خوا ده‌زانێت چ به‌ڵایه‌كی تر به‌سه‌ر ئه‌م هه‌رێمه‌دا ده‌هێنن، ئه‌وه‌ی وه‌ك خۆیان بیر نه‌كاته‌وه ته‌خوینی ده‌كه‌ن و به مێژوویه‌ك له خیانه‌ت و له به‌تاڵی سیاسیه‌وه بیرمان ده‌به‌نه‌وه ڕاستی لای كاممانه.\nكچ و كوڕه‌كه‌م، كه له‌ساڵی 1975 ئاشبه‌تاڵیان كرد و ڕایان كرد بۆ ئه‌مریكا و له‌ناو جێگادا باپیرانیان مردن، باپیره‌ی ئێوه “شێخ ڕه‌ئووف” تفه‌نگه‌كه‌ی له ژووری ئاژه‌ڵه‌كان له گونده‌كه‌مان شارده‌وه و وڵاتی جێنه‌هێشت و تا یه‌ك ساڵ دواتر خه‌باتی چه‌كداری ده‌ستی پێكرده‌وه، ئینجا تفه‌تگه‌كه‌ی ده‌رهێنایه‌وه، ئه‌وان له كه‌ره‌ج و ئه‌مریكا له‌ناو جێگه‌ی نه‌رمدا بوون، ئێستا ئه‌وان شۆڕشگێڕ و ئێمه خائین، ئه‌وان پێشه‌نگی ڕیفراندۆم و ئێمه‌ش خۆفرۆش.\nكچ و كوڕه جوانه‌كانم، ئه‌وان ئاشبه‌تاڵێكی تر ده‌كه‌ن و هیچ زه‌ره‌ر ناكه‌ن و له پاره‌یه‌ی ساڵی 1975 زیاتریان پاشه‌كه‌وت كردووه ده‌ڕۆن و من و ئێوه‌ش بۆ كوله‌مه‌رگی وه‌ك ” شێخ ڕه‌ئووف”ی باپیرتان جێده‌هێڵن و كه‌سیان برسی نابن ئێوه نه‌بێت.\nهه‌ناسه‌كانم ئه‌وانه‌ی باسی سه‌ربه‌خۆیی و نیشتیمان ده‌كه‌ن، وڵاتیان به سه‌رزه‌وی و ژێرزه‌ویه‌وه تاڵان كردووه، ئه‌وانه‌ی باسی ڕیفراندۆم ده‌كه‌ن، هه‌ر ڕۆژه و ده‌ستی بێگانه‌یه‌ك ده‌هێننه ئه‌م وڵاته‌وه و وه‌ك نه‌هه‌نگ بیره نه‌وت لوش ده‌ده‌ن، ئه‌وانه‌ی پێمان ده‌ڵێن سه‌ربه‌خۆیی ڕه‌نگه نه‌هامه‌تی و برسێتیش له‌گه‌ڵ خۆی بێنێت، نه خۆیان و نه منداڵه‌كانیان نه له ڕابردوو نه له ئێستا و نه له داهاتوو نه برسی ده‌بن و نه ماندوو ده‌بن.\nئێمه لێره‌ین گوڵه‌كانم، به‌رده‌وامین، من نازانم كه‌ی ئه‌م فه‌زاحه‌ته كۆتایی دێت، من نازانم كه‌ی ئه‌م سیناریۆ و ئاراسته‌كردنه جێده‌هێڵین، به‌ڵام ئه‌ركی ئێمه‌یه نه‌وه‌ی ئه‌م جۆره سیاسه‌ته نه‌بین و پشت بكه‌ینه ئه‌م جۆره له ژیان كه نه له‌گه‌ڵ خواسته‌كانی ئێمه‌دا دێـته‌وه نه فاكتی تێدایه و نه ویژدان. ئیشی ئێمه‌یه حورمه‌ت بۆ تاكه‌كان بگه‌ڕێنینه‌وه، به‌نه‌وه‌ی شكۆشكاو ماڵێكی سه‌ربه‌خۆ دروست ناكرێت، به قاچاخچیه‌كان نیشتیمان سه‌وز ناكرێت، قه‌ت نه‌مدیوه مافیا باس له سیاده و سه‌ربه‌خۆیی وڵات بكات ئه‌مانه‌ی ئێمه نه‌بێت.\nهه‌ناسه‌كانم، من هیچم پێ نه‌كرێت ده‌توانم دژ به بڕیارێك بوه‌ستمه‌وه كه ئاغایه‌ك بێ پرسی خه‌ڵك له دیوه‌خانه‌كه‌یه‌وه ده‌ری كردووه، هیچم پێ نه‌كرێت به ته‌نهاش بێت ده‌توانم بڵێم من غوڵامی دیوه‌خانه‌كان نیم و دوای مژه‌ی درۆزنانه‌ی ئه‌م ئاغاو كوێخایانه ناكه‌وم. كچ و كوڕه‌كه‌م له ئێستادا هه‌ر ئه‌وه‌نده‌م پێ ده‌كرێت، ده‌ستی ئێوه بگرم و له كوڕی ئاغاكان به گه‌وره‌ترتان بزانم. شكۆ گرنگه هه‌ناسه‌كانم، كه شكۆمان هه‌بوو، نیشتیمان هی ئێمه‌یه.\nPrevious ژیانی دووباره‌ی ئاده‌م …. سه‌باح ڕه‌نجده‌ر\nNext ئۆتۆریتاریزم: چه‌مک و تایبەتمەندیه‌کانی… نووسینی: زانکۆ یاری


ئه‌و ڕۆژانه ده‌مێکه تێپه‌ڕیون. وه‌ک خه‌ونێک هاتن و چوون. هێشتا کاسم و هه‌ندێ جار ده‌بێ وه‌بیر خۆم بێنمه‌وه ئه‌وی بوو، خه‌ون نه‌بوو. لێره ده‌ینووسمه‌وه بۆ دڵی خۆم. تا بیرم نه‌چێته‌وه. تا هه‌میشه له بیرم بێت "ویستن هه‌میشه توانین" نییه\nڕۆژ و شه‌وێک پێشتره‌که‌ی هه‌موو شتێک ئاسایی بوو. گاڵته و گه‌پ و پێکه‌نین. لیسته‌که‌م له پێش خۆم دانابوو و ده‌مزانی به‌ته‌مای چیم و چیم له کوێ ده‌ست ده‌که‌وێت. کۆڵه پشتییه‌کی گه‌وره‌ی شینم له بازاری کۆنه‌فرۆشه‌کانی سلێمانی کریبوو. پاره‌م گۆڕیبۆوه و دیاریم بۆ که‌س نه‌کریبوو. ڕووبار شتێکی تا سه‌ر ئه‌ژنۆ درێژی دامێ و خۆشم شتێکی ناسکی ڕه‌شم پێ بوو. ڕۆژ که بووه، هێشتا هه‌موو شتێک وه‌ک خۆی بوو. وه‌ڕێ که‌وتین. ئه‌وه‌ڵ پێنجوێن و دوایش باشماق. له‌وێ که نه خاکی ئێرانه و نه کوردستان، چاوه‌ڕێ بووین که‌سێکمان لێ په‌یدا بێ، بمان په‌ڕێنێته‌وه. قه‌رار بوو به "مۆنیکایه‌کی زه‌رد" بێت. هه‌ر نه‌هات. تا ئه‌و کاتیش هه‌ر هه‌موو شتیک ئاسایی بوو. یان من پێم وابوو که ئاساییه. که په‌رینه‌وه، وه‌ک بڵێێ دڵه‌كوته‌كان له‌وبه‌ری سنوور چاوه‌ڕێم بكه‌ن، داگیریان كردم. ته‌نیا هه‌نگاوێک بوو. له ده‌روازه نه‌رده‌ییه‌كه كه تێپه‌رین، به‌ڕواله‌ت هیچ ڕووی نه‌دا و له ڕاستیدا سنووری وڵاتێكمان دابه‌زاندبوو. نازانم ناوی بنێمه چی، ترس؟ حه‌زی زانین؟ بێ قه‌راری؟ نامۆیی؟ هه‌رچی بوو، به‌رۆكی به‌رنه‌ده‌دام و لێم ببوو به بوغزی گریانێک و سڕی كردبووم. ئوتومبیله‌كه خێرا ده‌ڕۆیشت. جه‌ماعه‌ت بێده‌نگ بوون. منیش هه‌موو گیانم ببوو به چاو و چاوم له جاده و دار و به‌ردی ڕیگه هه‌ڵنه‌ده‌گرت. ئاخر مه‌ریوان بوو و ده‌ستی ڕاستم زرێبار، خۆی ده‌نواند. یه‌که‌مجارم بوو زرێبار ببینم. یه‌که‌م جارم بوو مه‌ریوان ببینم. باران ده‌باری. ڕووبار په‌له‌ی بوو بۆ گه‌یشتن. من به‌ڵام له گه‌یشتن ده‌ترسام. نه‌مده‌زانی چی چاوه‌ڕێم ده‌کات. دره‌نگتر که وه‌ڕێ که‌وتین باران توندی کرد، دڵه کوته‌کانی منیش! ڕێگه دوور بوو و ئه‌وه خۆی ده‌ر‌فه‌تێکی باش بوو بۆ ئارام بوونه‌وه. ڕێگه‌ی مه‌ریوان- سه‌قز، به چیا و دۆڵ و گونده‌کانییه‌وه بۆ ئه‌وه نه‌ده‌بوو چاو له سه‌ر یه‌ک دابنێی. ده‌با هه‌موو شتێک ببینم. چۆن بزانم ئه‌و یه‌که‌مجاره نابێته ئاخر جارم؟ نێوان سه‌قز بۆکان ترسه‌کانم تێکه‌ڵی ماندوویه‌تی و بێ قه‌رارییه‌کی زۆر ببوون. له بۆکان بووین که خۆر ئاوا بوو.\nگوتی گه‌یشتینێ. چراکانی شار ده‌بینی؟ تاریک بوو. شار له دووره‌وه وه‌ک سه‌د هه‌زار ئه‌ستێره‌ی زه‌رد تروسکه تروسکی ده‌هات. من ده‌گریام. پێده‌که‌نیم. ده‌ترسام... به‌ڵام ئه‌وه‌ی هه‌ستم پێ ده‌کرد هیچ له‌وه نه‌ده‌چوو که پێم وابوو!\nمنداڵه‌کان گه‌وره بوون. ڕادین زۆر جوانتر له‌و وێنه‌کانی بوو. ڕۆیاش. ده‌نگیان به گوێم زۆر نامۆ بوو. که قسه‌یان ده‌کرد حه‌زم ده‌کرد چاوم لێان بێت، ڕه‌نگه بۆ ئه‌وه‌ی باوه‌ڕ بکه‌م خۆیانن. هه‌ر شه‌وی یه‌که‌م ده‌گه‌ڵ ڕادین چووینه ده‌ر. زۆربه‌ی شه‌قامه‌کانم گه‌ز کرد. زۆر شت گۆڕدرابوو. چوومه‌ه‌وه کۆڵانی سه‌رده‌می منداڵیم. هیچی وه‌ک خۆی نه‌مابوو. جێ پێی بیره‌وه‌رییه‌کانم هه‌موو سڕابوونه‌وه. بۆ به‌یانییه‌که‌ی و سێ چوار ڕۆژ دواتری من بووم به چه‌ند له‌ت! له‌تێکم له ژێر بارانه‌که‌ی ئاسمانی گوندی ئیساکه‌ند خوسا و له ژوورێکی بچووکی قوتابخانه‌كه‌ی ئه‌وێ، په‌له‌قاژه‌ی بوو. له‌تێکم له ئه‌رمه‌نیان، له‌تێكم له دۆڵی كه‌رۆشكه و له‌ته‌کانی دیم به دوای شتێک که ناوم بۆی نییه، له گۆرستانی شاردا ده‌سووڕانه‌وه. له‌تێکیشم ده‌گه‌ڵ سێبه‌ری خۆم له کۆڵان و شه‌قامه‌کانی شار، به‌دوای شتێکی ئاشنادا، ده‌گه‌ڕا.\nشه‌ش ڕۆژ! ته‌نیا شه‌ش ڕۆژ دوای ئه‌و هه‌موو ساڵ دوورییه کاتم هه‌بوو بۆشاییه‌کان پڕ که‌مه‌وه. وڵامی پرسیاره‌کانم وه‌رگرمه‌وه، له‌ته ونه‌که‌ی خۆم ببینمه‌وه، ده‌نگه‌کان و ڕه‌نگه‌کان وه‌بیر خۆم بێنمه‌وه، شته‌کان و که‌سه‌کان ئه‌و جۆره‌ی که هه‌ن له که‌لێن و قوژبنی زه‌ینم دانێمه‌وه، ته‌نیا شه‌ش ڕۆژم هه‌بوو تا ده‌گه‌ڵ خۆم ئاشت ببمه‌وه. خۆم گرێ بده‌مه‌وه له...\nشه‌ش ڕۆژ به خێرایی نازانم چی تێپه‌ڕبوو. هه‌موو به‌یانییان هه‌ركه چاوم ده‌کرده‌وه، دڵه‌کوته‌کانم ده‌ستیان پێ ده‌کرد. ژیان به ده‌وری خێرا ده‌گه‌ڕا و ده‌رفه‌تی پێ نه‌ده‌دام له سه‌رسوورمانه‌کان دوور که‌ومه‌وه. هیچ شتێک و هیچ که‌سێک وه‌ک خۆیان نه‌مابوون. منیش! منیش و شته‌کان و که‌سه‌کان گۆڕدرابووین. جیاوازی کات و شوێن و شێوه‌ی گۆڕانه‌کان منی ترساند! ترسام كاتێ له سه‌ر و بن كردنی شاری خۆم یه‌ک ڕووخساری ئاشنام نه‌دی. ترسام كاتێ له‌و شاره‌ی که تێیدا له دایک ببووم و پێم گرتبوو و زمانم کردبووه و گه‌وره ببووم، خه‌ڵک لێان ده‌پرسیم " خوشکێ خه‌ڵکی کوێی؟".\nشه‌ش ڕۆژ به خێرایی نازانم چی تێپه‌ڕبوو. وڵامی هه‌ندێ پرسیارم به چاو دیت! هه‌ندێ وڵامی ترم هه‌ست پێ کرد. زۆر پرسیاری تازه‌م له لا ساز بوو. زۆر پرسیار که ئیتر قه‌ت بۆیان به‌دوای وڵامدا ناگه‌ڕێم! بۆ من گرنگ بوو بزانم بۆ یان چۆن. زانیم! هێشتا باوه‌ڕم وایه زۆرجار ئه‌وه پرسیاره‌کانن که گرنگترن له وڵامه‌کان. کێ چ پرسیارێک، چۆن و له کوێ له خۆی ده‌کات ...\nگرنگ بوو ژنێک كه منم، كچی ده‌روونم ده‌گه‌ڵ ترسه‌كانی هه‌موو ساڵانی گه‌وره بوونی، ده‌گه‌ڵ پرسیاره‌كانی هه‌موو ساڵانی دووری، ده‌گه‌ڵ هه‌موو ئه‌و "ئه‌گه‌ر" و "به‌ڵام" و "بۆ" و "چۆن"-ی زه‌ینی ڕووبه‌ڕوو بكه‌مه‌وه. ڕووبه‌ڕووی بكه‌مه‌وه تا به‌شكوو ڕزگار بێت.\nهممم، ڕزگار بێت؟


‘ئافرەتی ئاسک : کۆکراوەی بەرھەمی ھونەری ‘ تیشک دەخاتە سەر توندوتیژی دژی ئافرەتە رەسەنەکانی ئەمریکای باکور‘ · Global Voices بەكوردی\nنووسراوە لە لایەنAndrea Chong Bras\nTranslation posted 6 شوبات 2018 13:28 GMT\nئەم بڵاوکراوەیە بخوێنەرەوە لە Malagasy, Português, русский, Italiano, Español, English, Türkçe, Français, English\nئافرەتانی رەسەن لە ھەموو ئەمریکای باکور بەشێوەیەکی ئێجگار زۆر توشی توندوتیژی دەبن. به پێی بنکەی سەرچاوەکانی یاسای ھندی لە وڵاتە یەکگرتوەکان ،” یەک لە سێ ئافرەتی رەسەن توشی توندوتیژی سێکسی دەبن لە ژیانیاندا ، وە سێ لە پێنجیان توشی توندوتیژی جەستەیی دەبن. وە ئەو ئافرەتانەی ئەگەری بێزارکردن وە دوا کەوتنیان ھەیە رێژەیان دوو ئەوەندەی ئافرەتی ئاسایین، لەوە خراپتریش، ئافرەتە رەسەنەکان توشی کوشتن دەبن بەرێژەی دە جار زیاتر لە رێژەی ئاسایی.\n.ئامارە راستەکان ، وە ھەروەھا بێ دەنگیەکی زۆر ھەیە لە دەورو بەری مەسەلە کاریگەرەکانی ئافرەتە رەسەنەکان . وە بە وەڵام دانەوەیان ، ھەندێک لە ھونەرمەند و نوسەری ئافرەتانی رەسەن ئیش دەکەن لەسەر دانانی روخسار بۆ ئەو ژمارانە. یەکێک لە نموونەکان بریتیە لە” ئافرەتی ئاسک: کۆکراوەی بەرھەمە ھونەریەکان“، کە ئەمیش کۆمەڵێک چیرۆکی بەوێنە رونکراوە کە باس لە توندوتیژی دەکات وە ھەروەھا سپاس و رێزلێنانێک بۆ توانا و نەرمونیانی ئافرەتانی رەسەن .\nئافرەتی ئاسک بریتیە لە ژمارەیەک کە دەردەکەوێت لە ناو برێکی زۆر لە نەریتە رەسەنەکان لە ھەموو ئەمریکای باکور. ھەرچەندە چیرۆکەکەی لە شێواز و شێوازی جیاواز پێک دێت، لە زۆربەی بڵاوکروەکانی ئافرەتی ئاسک ” بەهێزە، مەبەستی لەو رۆحەی کە رادەکات بۆ ئێمەیە کە بيرمان بخاتەوە (خەڵكى دروستكراو) تاوەکو بەرپرسياريەتيەكانمان بير بخاتەوە، تاوەکو چاودێری ئاگرەکە بکەن ، و كە ئاگادارى هێزى بەهێز بن كە هەن لە دەرەوەی ماڵ .\n.بيرۆكە ڕەسەنەکە لەپشت چيرۆكەكە لەدايكبوو بوو لە سەركەوتنى هونەرمەند و نووسەر ئيليزەبێث لاپنسی ى گاڵتەچی، ” ئافرەتى ئاسك: کورتە وتار ، “ بڵاوى كردەوە لەلايەن ڕۆژنامەگەريى ڕاستى رەسەن لە ٢٠١٥. ئەو ئافرەتێکی ڕزگاربووی توندوتیژی سێکسیە کە دەگۆڕێت بۆ سوپەر ھیرۆ وەکو ئافرەتی ئاسک وە دەست دەخاتە سەر هێرشبەرى بەتەما. هەرچەندە ھەزەلیە، وێنەكان کە لە تیایەتی دەتوانێت زۆر سەغڵەتكار بێت چونکە ڕاستيێكى تاریک دەخەنە ڕوو كە كار لە ئافرەت دەكات لە كۆمەڵگا رەسەنەکان . ھەزەلیەتیش تەکنیکی بەرگریکردنی خۆی ھەیە بە چەکەدارکردنی خوشکان ریوایکینینگ وەریۆریز، کە رێکخراوێکی بەھێزکردنی توانای کەسیە وە بەرگری کردن وەکو کەرەستەیەک بۆ چارەسەر کردن.\n.بەگوێرەى دامەزرێنەرى ڕۆژنامەگەرى راستی رەسەن ليى فرانسس، چاپی ژمارەی گالتەی لەپنێسسی کە بەخۆراییە ، ئێستا لەبەردەستە لەسەر وێبسایتەکەیان، بەرزترین رێژەی کتێبی زەخیرەکراوە (داونلۆد کراوە) لە سایتەکەیان .\nتا چيرۆكەكە دروست بكات، ئيليزەبێث لاپەنسي چووە پاڵ هێز لەگەڵ هونەرمەند وەشۆيۆت ئالڤيترە، کە ھەردوکەیان بانگ دەکران بە هونەرمەند و نووسەر تا چيرۆکەکان بڵاوکەنەوە لەلايەن ئافرەتى ئاسك.ھەوڵەکانیان پشتگیری کرابوو لەلایەن كةمبيني کیکستاری سەرکەوتوو کە زیاد لە ١٨،٠٠٠$ نرخی بەرز کرابوو\nThis post is from Rising Voices, a Global Voices project that helps spread citizen media to places that don't normally have access to it. هەموو بابەتەکان\nMiddle East & North Africa 29 April 2018\nMiddle East & North Africa 22 January 2018\nMiddle East & North Africa 3 January 2018


مسته‌فا كازمی لەسەر بۆردومانەكەی عەین ئەسەد هاته‌ده‌نگ بەشەك ژ ماموستایێن بەردەرەش بایكوتا ھولێن خاندنێ دكەن وەزارەتی پەروەردەی هه‌رێم ئاگادارییه‌كی بڵاوكرده‌وه توركیا جارێكی دیكه سیستمی بەرگریی ئاسمانیی ئێس-400 ده‌كڕێت به‌رزترین و نزمترین پله‌ی گه‌رمای تۆماركراوی ناوچه‌كه‌ت ببینه\nئەڵوەند كوێستانی 27/10/2020 - 07:49 هەواڵ/تەكنەلۆژی\nكۆمپانیای نۆكیای فینلەندی بە نیازە لەسەر حیسابی ئاژانسی ناسا یەكەمین تۆڕی پەیوەندیكردنی گەڕۆك لەسەر ڕووی مانگ دروست بكات، كە بە هۆیەوە پەیوەندیكردن بە دەنگ و ڕەنگ مسۆگەر دەبێت.\nئەم كارەی نۆكیا لە چوارچێوەی پرۆژەیەكی هاوبەشدایە لەگەڵ ئاژانسی ناسا كە تێیدا گەشە دەدرێت بە یەكەمین تۆڕی پەیوەندی تەلەفۆنی و دەتوانرێت لەسەر ڕووی مانگەوە كاری پێبكرێت، ئەوەش یەكێك دەبێت لە كۆڵەكە گرنگەكانی دروستكردنی بنكەیەكی هەمیشەیی مرۆڤ لەسەر رووی مانگ.\nكۆمپانیای نۆكیا لەبەیاننامەیەكیدا ڕایگەیاندووە، ئەو تۆڕی پەیوەندییە لە نەوەی چوارەمە (4G) یە دەبێتە یەكەمین تۆڕی پەیوەندی مۆبایل و توانای تێكەڵكردنێكی زۆر بەرزی هەیەو وزەش دابین دەكات و توانای بەرگەگرتنی هەموو دۆخێكی فەزای هەیە.\nگروپی فینلەندی نۆكیا ئاماژەی بەوەداوە لە كۆتایی (2022) داو لە ڕێگەی مەكۆیەكی نیشتنەوەی سەرمانگەوە كە ئێستا كۆمپانیای (ئەنتویتیف ماشینز) ی ئەمریكی گەشەی پێدەدات ئەو تۆڕە لەسەر ڕووی مانگ دەخاتە كار.\nلەلای خۆیشیەوە ئاژانسی ناسا ئەوەی ڕاگەیاندووە، كە ئەو پرۆژەیە هەنگاوێكی گرنگە بۆ نیشتەجێكردنی مرۆڤ لەسەر ڕووی مانگ كە بۆ دواجار لە ساڵی (1972) دا مرۆڤ هەنگاوی لەسەر ناوە.\nئەو تۆڕە كە لەگەڵ یەكەمین چوونەوە سەر مانگ كار دەكات، دەتوانێت بە تایبەتی پەیوەندی بێسیم دابین بكات و هەموو ئەو چاڵاكیانە رووماڵ بكات كە فەزاوانەكان لەسەر ڕووی مانگ ئەنجامی دەدەن و ئەمەش بەردەوامی دەدات بە پەیوەندییەكانی ئەوان و دانیشتوانی سەر زەوی لە ڕێگەی دەنگ و ڤیدیۆوە، جگە لە پرۆسەكانی پێوانەكردن لە دوورەوەو گۆڕینەوەی زانیارییە بایۆمەترییەكان و بڵاوەپێكردنی ڕۆبۆتەكان و كارپێكردنیان.\nبڕیارە ساڵی (2024) دوو فەزاوانی ئەمریكی واتە ژن و پیاوێك لە چوارچێوەی ئەركی (ئەرتیمس3) دا بەرەو مانگ بكەونە ڕێ و دوای چەندین ساڵ جارێكی تر لەسەر ڕووی ئەو پاشكۆیەی زەوی هەنگاو بنێن، هەروەها ناسا بە نیازە یەكەمین بنكەی مرۆڤ لەسەر ڕووی مانگ دابمەزرێنێت بۆ ئەوەی لەوێوە گەشتەكانی بۆ هەسارەی مەریخ بە ئاسانترین شێوە مسۆگەر بكات.\nمسته‌فا كازمی لەسەر بۆردومانەكەی عەین ئەسەد هاته‌ده‌نگ\nوەزارەتی پەروەردەی هه‌رێم ئاگادارییه‌كی بڵاوكرده‌وه\nتوركیا جارێكی دیكه سیستمی بەرگریی ئاسمانیی ئێس-400 ده‌كڕێت\nپاپای ڤاتیكان پەیامێكی لەبارەی سەردانەكەی بۆ عێراق بڵاوكردەوە\nبه‌رپرسێكى په‌یه‌ده: داعشەكان ئێستا بە ڕێزلێگیراوی دەچنە هەولێر


قادر محەمەدزادە بە دروشمی یان مرەخەسی یان مردن مانی لەخواردن گرت\n14:04 - 18 October 2019\nهەنگاو: بەندکراوێکی سیاسی خەڵکی مەهاباد دوای ١٤ ساڵ بەندکران بە بێ هەبوونی مافی مرەخەسی، لە بەندیخانەی یەزد مانی لەخواردن گرفت.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، قادر محەمەدزادە، بەندکراوی سیاسی خەڵکی مەهاباد، لە ڕۆژی چوارشەممە ٢٤ی ڕەزبەری ٢٧١٩ (١٦ی ئۆکتۆبری ٢٠١٩)، بە نیشانەی ناڕەزایەتی دەربڕین بە ١٤ ساڵ بەندکرانی بە بێ مافی مرەخەسی و حیساب کردنی حوکمی ٧ ساڵ بەندکران کە پێشتر هەڵوەشابوویەوە، مانی لە خواردن گرتووە.\nسەرچاوەیەکی نزیک بە بنەماڵەی محەمەدزادە لەوبارەوە بە هەواڵنێری هەنگاوی ڕاگەیاند کە، قادر پێشتر بە تۆمەتی محاربە (دژایەتی خودا) لەرێگای هاوکاری لەگەڵ حیزبی کۆمەڵە حوکمی سێدارەی بەسەردا سەپاوە و دواتر حوکمەکەی بۆ ٢٠ ساڵ کەم کراوەتەوە.\nناوبراو هەروەها بە تۆمەتی هاوکاری لە کوشتنی چەکدارێکی ئێران حوکمی ٧ ساڵ بەندکران، بە تۆمەتی هەڵگرتنی چەک حوکمی ٣ ساڵ بەندکران و بە تۆمەتی پەڕینەوەی نایاسایی لە سنووری سەردەشت حوکمی ٢ ساڵ بەندکرانی بەسەردا سەپابوو کە دواتر و دوای تانەدان لە حوکمی ٧ ساڵ بەندکرانەکەی، ئەو حوکمەی هەڵوەشایەوە و بەڵگەکەشی لە دەست دایە.\nئێستا ناوەندی جێبەجێ کردنی حوکمەکانی مەهاباد و ئورمیە وتوویانە دەبێ ئەو ٧ ساڵە جێبەجێ بکرێت و بەم شێوەیە بێت قادر محەمەدزادە دەبێ ٢٤ ساڵ لە بەندیخانە بێت هەتا مافی مرەخەسی پێ بدەن. چونکوو بە وتەی ئەوان تازە حوکمی ٢٠ ساڵەکەی دەستی پێکردووە و دەبێ نیوەی ئەو حوکمەکی لە بەندیخانە بێت.\nئەو بەندکراوە سیاسیە دوای ئەوەی دەستی داوەتە مانگرتن ڕایگیەنادووە کە، کۆتایی بە مانگرتنەکەم ناهێنم هەتا مافی مرەخەسیم پێ نەدەن تەنانەت ئەگەر ئەو مانگرتنە ببێتە هۆی گیان لە دەست دانم.\nناوبراو سەرەتای بەهاری ئەمساڵ لە بەندیخانەی ئورمیەوە وە دوور خرابوویەوە بۆ بەندیخانەی ناوەندیی شاری یەزد.\nقادر محەمەدزادە لە ڕێکەوتی ٢٩ی سەرماوەزی ساڵی ١٣٨٤ی هەتاوی لەگەڵ محەمەدئەمین عەبدووڵڵاهی بە تۆمەتی ئەندامەتی و هاوکاری لەگەڵ حیزبە کوردستانیەکانی دژبەری ئێران دەستبەسەر و بە تۆمەتی محاربە حوکمی سێدارەی بەسەردا سەپێندرا و دواتر حوکمەکەی بۆ ٢٠ ساڵ بەندکران کەم کرایەوە.


کوردیپێدیا - هاوبەشانی کارەبا لە سۆران زیاتر لە 67 ملیار دینار قەرزدارن\n📊 بابەت 374,796 | وێنە 59,346 | پەڕتووک PDF 11,066 | فایلی پەیوەندیدار 43,648 | 📼 ڤیدیۆ 168 | 🗄 سەرچاوەکان 14,831\nلەم کاتەدا 23 میوان لەسەر ماڵپەڕی کوردیپێدیا ئامادەیە!\n📊 هاوبەشانی کارەبا لە سۆران زیاتر لە 67 ملیار دینار قەرزدارن | 🏷 پۆل: ئامار و راپرسی | زمانی بابەت: 🏳 کوردیی ناوەڕاست | 👁🗨\nهاوبەشانی کارەبا لە سۆران زیاتر لە 67 ملیار دینار قەرزدارن\nهاوبەشانی کارەبا بە کۆی هەر چوار قەزاکەی دەڤەری سۆرانسۆران 67 ملیارو 751 ملیۆن و 504 هەزار دینار قەرزداری کارەبان.\nوەفا سەعیدخان بەرپرسی راگەیاندنی بەڕێوەبەرایەتی دابەشکردنی کارەباری سۆران ڕایگەیاند: هاوبەشانی کارەبا لە سنوری هەر چوار شارۆچکەی سۆران، چۆمانچۆمان، ڕواندزو مێرگەسۆر بە کۆی جۆری هاوبەشی کارەباوە بڕی 67 ملیارو 751 ملیۆن و 504 هەزار دینار قەرزدارن.\nئاماژەی بەوەشدا کە: بەهیچ شێوەیەک ئه و قەرزە لەسەر هاوبەشانی کارەبا لاناچێت، ئەگەر هاوبەشانی کارەبا نەتوانن پارەکە بەسەر یەکەوە بدەن ئەوە تاکە ئاسانکاری کە بتوانین بیکەین بریتیە لەوەی کە دەتوانین دانەوەی قەرزەکانیان بۆ بکەین بە حەوت قیست.\nبەرپرسی ڕاگەیاندنی بەڕێوەبەرایەتی دابەشکردنی کارەبای سۆران وتیشی: تەنها لەماوەی ساڵی ڕابوردودا (2017 بۆ 2020) هاوبەشانی کارەبا لەدەڤەری سۆران بەهەر چوار قەزاکەیەوە، بڕی حەوت ملیار و 281 هەزار دیناریان وەک کرێی کارەبا بە حکومەت داوە.\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 24-01-2020\n📅 رۆژی دەرچوون: 24-01-2020\n📈 جۆری ئامار و راپرسی: قەرز\n➕ ئەم بابەتە لەلایەن: (بەناز جۆڵا)ەوە لە: Jan 24 2020 3:11PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Feb 1 2020 10:40AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Feb 1 2020 10:40AM باشترکراوە\n👁 ئەم بابەتە 59 جار بینراوە\n1. 👁 24-01-2020


گارە-گاری “لامەرکەزی” و چەند تێبینییەک – www.facebook.com/anarkistan.net ***** sekoy-anarkistani-kurdiy-zman@riseup.net\nگارە-گاری “لامەرکەزی” و چەند تێبینییەک\nهەژێن پیزە قەرەج\nپێش هەموو شتێک، ئەوەی لە پاڵ سیستەمی دەوڵەتیی بە (فێدراتیڤ | لامەرکەزی | ئۆتۆنۆمی|خودموختاری) ناونراوە، هەر شتێک بێت، بەس ئەوە نییە، کە پڕۆپاگەندە دەکرێت.\nگار-گارێک کە جەلالی و نیئۆجەلالییەکان بەرپایانکردووە، لاساییکردنەوەی قێزەونتری گارە-گاری “ڕیفراندۆم”ەکەی مەلاییەکانە و بەس، ئامانجی کۆکردنەوەی دەنگە ناڕازییەکانە، ڕاکێشانەوەی ئەندامە تۆراوەکانە، خۆشباوەڕترکردنی خۆشباوەڕانە؛\nئەگەر مەلاییەکان ٥٠% بەڕاستیی ئامانجیان لە سیناریۆی “ڕێفراندۆم” جیابوونەوە بووبێت، ئەوا ٥% ئامانجی جەلالییەکان [لایەنگرانی بنەماڵەی تاڵەبانی و دارودەستەکەی] و نیئۆجەلالییەکان [لایەنگرانی بنەماڵەی نەوشیروان] جیاکردنەوەی کارکێڕیی سلێمانییە لە هەولێر و دهۆک ..\nفێدراتیڤکردنی [لامەرکەزیکردنی] پارێزگاکان جەنگی نێوخۆ نییە و دەستی مەلاییەکان لە سلێمانی یان دەستی جەلاییەکان لە هەولێر و دهۆک نابڕێت؛\nلە مێژووی ئاڵمانیا هەرێم هەبوون، کە بە زۆریی یان ماوەیەکەی درێژ ئێس‌پێ‌دێ یان سێ‌دێ‌ئو فەرماندار بوون یان زۆرینەی دەسەڵاتدار بوون، بەڵام هەرگیز بەو واتایە نەبووە، کە پارتییەکەی بەرانبەر لەو ناوچە هیچ کارە بووبێت؛\nبە واتایەکی دیکە زۆر ئاساییە، چەند ساڵی دیکە پدک لە پارێزگای سلێمانی ببێتە زۆرینە و هەر بە یاسای جیایی پارێزگاکان و سیستەمی پارلەمانیی پدک هەمان مافی چالاکیی و هەبوونی نێو سلێمانی هەیە.\nلامەرکەزیکردنی سلێمانی بە واتای سەربەخۆیی ئابووریی لە فەرمانداریی نێوەندیی ئێراق و فەرمانداریی هەرێم یان هەڵوەشاندنەوەی فەرمانداریی هەرێم نییە. بە گوێرەی یاسای عیراقی فێدراڵ داهاتی عیراق بەسەر پارێزگاکان دابەشدەکرێت و پشکی سێ پارێزگاکەی هەرێم ١٧% دەبێت و لەنێو ئەو ١٧% پشکی سلێمانی دەستنیشانکراوە و پاش لامەرکەزیی-بوونی سلێمانی پشکەکە هەر ئەوەندە دەبێت کە تاکو ئێستا جەلالیییەکان و نیئۆجەلالییەکان و لاورگەکانیان [پارتیۆکە لاورگە ئیسلامی و چەپەکان] حەپەلووشیانکردووە !\nتاقە شتێک کە دەگۆڕێت، ئەوەیە، ئەو یاسایەی کە تاکو ئێستا بەهۆی بۆشایی نێوان هەولێر و بەغداد پەیڕەونەکراوە، بۆ سەپاندنی زەمینە ئاسانتر دەبێت، ئەویش گەڕانەوەی سەرجەمی داهاتی پارێزگاکانە بۆ هەزێنەی نێوەند و دابەشکردنی بەسەر پارێزگاکان، کە پشکەکەی سلێمانی هەر هەمان پشکی جارانە و بەس .. بە واتایەکی دیکە ئەگەر جەلاییەکان و نێئجەلالییەکان ڕاستگۆیانە و دەستپاکانە داهاتی کۆمپانییەکانی نەوت و چیمەنتۆ و …تد بنمەماڵەی تاڵەبانی و نەوشیروان ڕادەستی بەغداد بکەن، پشکەکە بە هەموان ڕێژەی زیاددەکات، چونکە دزییەکان نامێنن. ئەوەش واتە کاتێک چەتەکانی بنەماڵەی تاڵەبانی و نەوشیروان نەتوانن داهاتی کۆمپانییەکان و خزمەتگوزارییەکانی پارێزگای سلێمانی وەک ئێستا حەپەلووشبکەن، بۆ بەدەسەتهێنانەوەی دزی و تاڵانییەکەی ئێستا هەمان داهاتی دزراوی کۆمپانییەکان لە پشکە داهاتەکە دەردەکەن؛\nئەوەش واتە بەشی خەڵک هەر ئەو بەدبەختییەی ئێستا بە زیادەوە دەبێت.\nوەک گوتم، ئەو گارە-گارە لاساییکردنەوەیەکی قێزەونتری “ڕێفراندۆم”ەکەی مەلاییەکانە بۆ کۆکردنەوەی ئەندامە تۆراوەکان و گێلترکردنی گێلەکانە، سەرانی جەلالی و نیئۆجەلالی و مەلایی و ئیسلامی و چەپ [بە دیاریکراوی حشع] بەس کەسانی فەرماندار و ڕامیار و لۆبی نین، بەڵکو ڕاستەوخۆ خۆیان سەرمایەدار و خاوەن کۆمپانی فرە-بەشن لە سلێمانی و هەولێر و دهۆک و کەرکووک و …تد، هەرگیز ئامادە نین بۆ خاتری گێلەگێلی چەند شارچییەک بەرژەوەندی ئابووریی خۆیان لەنێو جەنگ و ئاگر بنێن؛ چونکە “نەتەوە و نیشتمان و ئایین و یەزدانی” سەرمایەداران و دەسەڵاتداران دۆلارەکان و قامچی دەسەڵاتە و بەس، بەس چەوساوەی گێلکراو بڕوای بەو شتانە هەیە!\nئاوای دابنێین، جەلالییەکان و نیئۆجەلاییەکان هەر بەڕاستیی ١٠٠% خوازیاری سەپاندنی یاسای فێدراڵیی پارێزگاکان و جیاکردنەوەی پارێزکاگانن، ئەی پرسی پارێزگای هەڵەبجە چی بەسەر دێت؟ ئایا جەلالییەکان و نیئۆجەلالییەکان ئامادەن ئەو مافە بە پارێزگای هەڵەبجە بدەن و خەڵکی ئەوێش سەربەخۆ لە نێوەندبوونی سلێمانی بڕیاربدەن و راستەوخۆ بۆ هەزێنە و فەرمانداریی بەغداد بگەڕێنەوە؟\nکەڵکی گارە-گاری “لامەرکەزیی” لە ئیستا بۆ جەلالییەکان و نیئۆجەلاییەکان بەلاڕێدابردنی ناڕەزایەتییەکانی خەڵک و لەبیرکردنەوەی پرسی نەدانی مووچەیە، کە سیناریۆ و ڕێکەوتنی مەلاییەکان و جەلالییەکان و نیئۆجەلاییەکانە بۆ سەرقاڵکردنی خەڵک لەم ساتە، تاکو داخوازیی مووچە بگۆڕن بە لامەرکەزیی، هەر ئاوا داخوازیی مووچە و ناڕەزایەتییەکانی کاتی “ڕیقناندۆم”ەکەی مەلاییەکان گۆڕدران بە داخوازیی “دەوڵەت” …\nلامەرکەزییکردنی پارێزگاکان ناکاتە کۆتاکردنی ملهوڕیی پاراستن و زێرەڤانی لە سلێمانی و هەڵەبجە و گەرمیان و کۆتاکردنی ملهوڕیی زانیاریی و “دژەتیرۆر” لە هەولێر و دهۆک … بەپێچەوانەی تێگەییشتنی چەوساوەی گێلکراو هەر کات لە هۆرامان و سارەزوور و گەرمیان و شارباژێر و قەرەداخ خەڵک ڕاپەڕێت، بەبێ یەک و دوو هێزەکانی زێرەڤانی بۆ سەرکوتکردن دێن، چونکە ئەوان پاڕیزەری سەروەریی چینایەتییین و هەر ئاوا سەرانی پدک لەو ناوچانە بەرژەوەندی ئابووریی و پشکیان هەیە. هەر ئاوا هەر کات لە زاخۆ، دیانە، دهۆک، هەولێر خەڵک راپەڕین و دەسەلاتی مەلاییەکان لەق ببێت و سەروەریی چینایەتی بکەوێتە مەترسی، ئەوا هێزەکانی “دژەتیرۆر” لە زاخۆ کوشتوبڕدەکەن.\nسنووری وڵاتان و لامەرکەزیی حکومەتەکان بەس لەنێو هۆشی چەوساوەی گێل بوونیان هەیە، بەرژەوەندی و دەسەڵاتی سەرمایە کیشوەر و وڵات و هەرێم و ناوچە و پارێزگا و شار و گوندی ناناسێت و ئەو کڵاوە بەس بۆ کۆیلەی سوپاسگوزار درووستکراوە.\nبە درێژایی تەمەنی سەروەریی چینایەتیی ئەو سیناریۆ و گەمانە هەبوون، بەس شێوە و ڕەهەندەکانیان گۆڕدراون، تاکو چەوساوەی گێلکراو ڕەدووی ئەو بەزمانە بکەوێت، بازاری ڕامیاران و سەرمایەداران گەرم دەبێت و کۆیلانی سوپاسگوزاریش هەر خەریکی ماچکردنی چەکمەی جەلادان دەبن.\nلامەرکەزیی هەرگیز مەترسی جەنگی نێوان پارتییە دەسەلاتدارەکان [یان راستر بڵێم کۆمپانییە هەرێم-لووشەکان] لەنێونابات، بەپێچەوانەوە، لەبەر ئەوەی کە لە هەرێمی کوردستان و عیراق هەر پارتییە و هیزی سوپایی و پۆلیسیی خۆی هەیە، هەر کات بەرژەوەندی ئابووریی یەکێک لە کۆمپانییەکان [پارتییەکان | حزبەکان] لە پارێزگای ژێر دەسەلاتی پارتییەکەی دیکە بکەوێتە مەترسی، بەدڵنیاییەوە پارتیی فەرماندار لە پارێزگاکەی دیکەوە دێت و هێرش دەهێنێت…\nدەوڵەت هەر دەوڵەتە، حکومەت هەر حکومەتە، جەلالد هەر جەلادە، مشەخۆر هەر مشەخۆرە، کۆیلە هەر کۆیلەیە، ئەوەی سەری تۆی چەوساوەی گێلکراو لەژێر چەکمەی کامە جەلاد دەپڵێشێتەوە، ئەوەی ڕەنجی دزراوی تۆی چەوساوەی گێلکراو لەنێو گیرفانی کێ کەڵەکە دەبێت، هیچ لەوە ناگۆڕێت، کە تۆی چەوساوەی گێلکراو کۆیلەی سەروەریی پارتییەک، سەرمایەدارێک، حکومەتێک، پارلەمانێک، دەوڵەتێک، زلهێزێک هەیت و تاکو تۆ “فی سبیل اللە” وەک ئەکتەری نێو سیناریۆکانی رامیاران و سەرمایەداران خەریکی گوتنەوەی بەزم و بالۆرە ڕامیارییەکان بیت، وەک کەری نێو هۆنراوەکەی (پەشێو) بارەکەت چل مەن دەبێت!\nبە کورتیی: خۆزگە پاش ڕوخاندنی فەرمانداریی بەعسییەکان و چێکردنەوەی فەرمانداریی عیراق، یەکسەر لەجیاتی دوو فەرمانداریی نیوەند و هەرێم، فەرمانداریی پارێزگاکان پەیڕەوبکرایە و هەر پارێزگا پارلەمان و فەرمانداریی خۆی هەبووایە. بەدڵنیاییەوە زۆرێک لە نەهامەتییەکانی نێوان شیعە و سوننە، هەرێم و نێوەند، …تد ڕوویاننەدەدا و ڕووبەڕووبوونەوەی نەاڕەزایەتی دانیشتووانی پارێزگاکان لەتەک پارتیی یان هێزی فەرمانداری پارێزگاکان جێگەی قین و دەمارگیریی (شیعە و سوننە) و (کورد و عەرەب)، (موسوڵمان و مەسیحی) و (موسوڵمان و ئێزیدی) دەگرتەوە، جەنگی نێوان برا-دزەکان جێگەی جەنگی نێوان ناهوشیاران و خۆشباوەڕانی شیعە و سونننە، کورد و عەرەب، …تد دەگرتەوە؛ ئێستا ئێمە بینەری جەنگ و شەڕەجنێوی نێوان هیرۆ و کوڕەکانی، کچەکەی نەوشیروان و کوڕەکان، نێچیر و مەسروور و مەسعود دەبووین؛ بینەری جەنگی ئەندامانی سەرکردایەتی حشع و ئیسلامییەکان …\nهەر ئاوا، پێش گارە-گارەکەی “ڕیقناندۆم” نووسیم، ئەگەر نەمرین، “بانە و سەریاس”ی پاش ڕیقناندۆم دەبینین و چ پێویست بە “سێ تەڵاقە ناکات”، ئێستاش دەێڵێمەوە ئەگەر نەمرین “بانە و سەریاس”ی پاش “لامەرکەزیی” دەبینین و هیچ پێویست بە “سێ تەڵاقە”ی نێوان “سۆرەی قوندەرباب” و ” بادینی سەگباب” ناکات، هەموو “سۆرە قوندەربابەکان” و “بادینییە سەگبابەکان” چەوساوەی گێلکراون و وەک کۆیلەیەکی سوپاسگوزار خەریکی ماچکردنی چەکمە و شەلاقی چەوسێنەرانن.\nئەڵتەرناتیڤی من بۆ دەوڵەت و حکومەتی مەزکەزیی و لامەرکەزیی، خێڵەکیی و پاشایی و نەتەوەیی و ئایینی و سێکیولار و چەپ، خۆبەڕێوەبەریی کۆمەڵایەتیی ناوچەکانە لەنێو قەبارەی کانتۆنەکان [کانتۆنی هۆرامان، کانتۆنی شارەزوور، کانتۆنی شاربازژێر، کانتۆنی قەرەداخ، کانتۆنی گەرمیان، کانتۆنی دەشتی هەولێر، کانتۆنی بادینان]، بەدیهاتنی ئەوەش پێویستی بە چەند هەنگاوێکە :\n– وازهێنان لە پارتییەکان | حزبەکان\n– فڕێدانی چەک و وازهێنان لە سوپا و پۆلیس و سیخوڕیی\n– خۆڕێکخستن لەنێو ڕێکخراوە جەماوەرییەکان و ئەنجوومەنەکانی گەڕەک و سەندیکاکانی کارخانە [هەڵبەتە بە ڕێکخستنی ئاسۆیی و خۆجێیی و ناڕامیاریی]\n– هەوڵدان بۆ پێکهێنانی خۆبەڕێوەبەریی هەنگاو بە هەنگاوی گوند و گەڕەک و کارخانە و خزمەتگوزارییەکان تاکو دەکاتە پێکهێنانی تۆڕی فێدالیستیی خۆبەرێوەبەرییەکانی کۆمەڵگەیەک ….\n– بەڵام لە هەمووی گرنگتر و پێویستتر خۆلادانە لە چەکدارکردن و ڕامیارییکردن و حزبییکردنی بزووتنەوەکە، چونکە سەرەنجامەکەی ئەو ماڵوێرانی و تێکشكانە دەبێت، کە بەسەر خۆسەریی گوند و شارەکانی باکوور [ ئامەد و دەرسیم و وان و …تد]\n– خۆبەڕێوەبەریی کۆمەڵایەتیی گوند و ناوچە و هەرێمەکان پێویستی بە گۆڕینی شێوازی بیرکردنەوە [سەربەخۆبوونی تاک و جەماوەر]، گۆڕینی شێوازی ژییان [خۆڕزگارکردن لە بازار و کۆمپانییەکان | خۆبەسێی ئابووریی]، گۆڕینی شێوازی ڕێکخستن [ناقووچکەیی و نانێوەندیی واتە ئاسۆیی و بەبێ سەرۆک و هاوسەرۆک، خۆجێی]\n– ئەوانە و دەیان هەنگاو و هەوڵی دیکەی کۆمەڵایەتیی کە لەم ساتە خەیاڵی من بڕناکات، یان من ئەوان نازانم … ئەوە بڕیاری کەسێک نییە و نابێت، پرسی گشت کۆمەڵ دەبێت، بەڵام لەبیرنەکەین، هەموو گۆڕانێک لە تاکەکەس و لە خودی تۆوە دەستپێدەکات؛ تۆ یەکێکی لە بەردەکانی پێکهاتنی دیوارەکان و پردەکان، تۆ دڵۆپی پێکهاتنی دەریاکان و گەردی پێکهاتنی شاخ و گردەکان دەبێت و بەبێ تۆ و تۆکانی دیکە هیچ بوونێت بوونی نییە و نابێت! بەبێ خۆشباوەڕیی و گیلبوون و دۆشدامانی من و تۆ و ئێمە هیچ ملهوڕیی و مشەخۆریی و دەوڵەت و سەروەرییەک بوونی نییە و نابێت!\nئەگەر خوازیار هەیت دیوار و پردەکانی مشەخۆریی سەرمایەداران و ملهوڕیی ڕامیاران بڕووخێن، تۆ وەک یەکێک لە بەردەکانی پێکهێنانی ئەو دیوار و پردانە لەنیو ڕیزبەندییەکە دەربچۆ، تاکو دیوار و پردەکانی سەروەریی چینایەتی [کۆیلەتی خۆمان] بڕووخێن!\nکەی خۆهوشیاریی خۆبەڕێوەربەریی کۆمەڵایەتیی لەنێو ئاوەزی تاکەکانی کۆمەڵ سەریهەڵدا، ئەو کات هەڵهاتنی خۆری ئازادی و ڕزگاری و سەربەخۆیی و یەکسانی و دادپەروەریی مژدەی سبەینێ دەبێت .\n“دەستم بە هەویرە، هەر ئەوەندەم لەبیرە”\nPrevious PostScrubs: The Story from the Bottom UpNext Postجیاوازی نێوانی حکومەتی بریتانی و کوردستان لە گەمژاندنی خەڵکیدا:


راوێژکار حکومەتەکەی مەسروری دەستەپاچە کردووە.\nدەیان ھەزار دەرچووی زانکۆ و پەیمانگا و ئامادەیی خاوەن بروانامەی دکتۆرا و ماجیستێر و بکالۆریۆس و ئامادەیی لە ھەموو بوارەکاندا حکومەت دەرگای دامەزراندنی بە رویاندا داخستوەو ئەمە لەلایەک و لەلایەکی ترەوە دەرگا واڵایە لە دامەزراندنی راوێژکاری بێ بروانامەو بێ ئەزمون و نەخوێندەوار.\nنە تەنھا سەرۆک ھەرێم و سەرۆکی حکومەت و پەرلەمان راوێژکار دائەمەزرێنن بەڵکو حیزبەکانیش تووشی ئەو پەتایە بوون و، لەناو خۆیاندا کێبرکێ ئەکەن بۆ ئەوەی بزانن کامیان راوێژکاری زیاتر دائەمەزرێنێت بەبێ گوێدان بە تەمەن یان ئەزمونیان و، ھەموو ئەمانەش مووچەی قەبە لە سەر پارەی گشتی وەرئەگرن.\nلە زوربەی وڵاتانی جیھان تەمەنی خانەنشینی ٦٥ ساڵەو لە پاش ئەو تەمەنە پێویستە خانەنشینکراو پشوو بدات و دوور بکەوێتەو لە ئیشکردن بەڵام لە ھەمووی سەیرتر پەرلەمان کە حێی یاسادانانەو لەوێ خەڵک لە سەرووی ٨٠ ساڵ بروانامەی ھەبێت یان نەبێت دائەمەزرێنێت و لە پاش چەند مانگێک یان ساڵێک خانەنشین ئەکرێت.\nلە کوردستان دامەزراندنی راوێژکار ئاسانە بۆ نموونە سەرۆکی ھەرێم یان سەرۆکی حکومەت ئارەزوومەندانە راوێژکار دائەمەزرێنن چونکە تا ئێستا لە ھەرێمی کوردستان دەستوور بوونی نییەو، ھەر بەو پێیەش ھەر ئەندامێک لە حیزبێکی تر بازبدات و بچێتەدەرەوە ، واتە حیزبە کۆنەکەی جێبھێلێت وبچێتە ناو حیزبێکی تر لە حیزبەکانی دەسەڵات بەبێ یەک و دوو ئەبێتە راوێژکارو خاوەن موچەی بەرزو نووسینگەو ئۆتۆمبێل و خانوو کیڵگەی پەلەوەر کۆمپانیاو لە ماوەیەکی کورتدا بە پارەیەکی قەبە خانەنشن ئەکرێت.\nھەموو حیزبێک بۆی ھەیە دەیان و سەدان و بگرە ھەزاران راوێژکار ئەزمونیان ھەبێت یان نەبێت و تەمەنیان بچوک بێت یان گەورەو پەککەوتە دامەزرێنێت بە مەرجێک موچەکەی لە سەر پارەو سامانی گشتی نەبێت و، پیویستە حکومەت سنوورێک بۆ ئەو حیزب و جۆرە راوێژکارانە دابنێت بەتایبەتی بە نیازە چاکسازی بکات.\nھەزاران راوێژکار ھەیە بەڵام بێسوودن و خەرێکی خۆ رێکخستن و خۆ دەوڵەمەندکردنن و، ناتوانن چارەسەرییەک بۆ گیروگرفتەکانی ھەرێم لە گەڵ حکومەتی عێراق بدۆزنەوەو، واز لە شاند ناردن بھێنن و، ئەوندە شاندرەوانەی بەغدا کرا تا وایلێھات حکومەتی ناوەند زیاتر دەستدابگرێت و داوای زیاتر بکات ، و، لە پێشدا تەنھا نەوت بوو لە ئێستادا دەروازە سنوورییەکان و فرۆکەخانەکانی ھاتەسەرو، ئەگەر کار بەو شێوەیە بروات ناوەند ھەموو شتێک لە ھەرێم ئەکێشێتەوەو قەوارەکەی لاواز ئەکات و، ئەو کات ئەبێ بەرپرسانی ھەرێم دەستی خۆیان بگەزن و، ئەوەش خیانەتێکی ئابرومەندانەیە بەرامبەر بە نەتەوەیەک ھەزاران شەھیدی لە پێناو ئازادی و پاراستنی ئەو قەوارەیە داوە.\nھەموو ئەزانین حکومەتەکەی نێچیرڤان بارزانی لە کابینەی پێشوودا بە تەواوەتی شکستیخواردو ھەرێمی کوردستانی دووچاری قەیرانێکی گەورە کرد لە نەدانی موچەی فەرمانبەرو مامۆستایان و برسیکردنی خەڵکی ھەژاری بێ دەرامەت و، لەو کاتەشەوە مەسرور بارزانی لە حکومەتی نوێ دەستبەکاربووە قەیرانە کەڵەکەکراوەکان لە ھەڵکشانەو حکومەتەکەی پەککەوتە بووەو پرۆژەکەی بەناوی چاکسازی دادی نادات و ناتوانێت موچە تەنانەت بە داشکانی لە ــ ٢١% ــ یش دابین بکات.\nبۆ قوتاربوون لە قەیرانەکانی حکومەت پێویستە:\nــ ھەڵوەشاندنەوەی رێکەوتنامە پر شەرمەزارییەکەی بەرپرسانی ھەرێمی کوردستان بە پێشکەشکردنی نەوتی گەلی کوردستان بە رژێمە شۆڤەنیستەکەی تورکیاو رەحەب تەیب ئەردۆگانی تیرۆریست و، دادگایی کردنی ئەو کەسانە ئەو رێکەوتنیان ئەنجامداوەو واژوویانکردووە.\nــ نەھێشتن و بنبرکردنی گەندەڵی و، وازھێنان لە دزی و فزی وقاچاغچێتی و ھاوردنی کاڵاو شتومەک و پاشماوە ئێکسپایەرەکانی بازاری وڵاتانی تر.\nــ وازھێنان لە دزێنی نەوتی کوردستان ، ئەو نەوتەی کە بە بەرچاوی خەڵکەوە بە فرکان فرکانی تانکەرە بارھەڵگەکان ئاودیوی بەندری ئێمام و شوێنەکانی تری ئێران ئەکرێت و، بۆئاگاداری ئەو تانکەرانە لە کاتی بڵاوبوونەوەی کۆرۆناو قەدەغەکردنی ھاتووچۆ لە نێوان شارو شارۆچکەکانی کوردستان کە بە فەرمانی وەزیری ناوخۆ بوو ھەر لە کاردابوون و نەوتیان گواستووەتەوە.\nــ پیویستە راوێژکارەکانی پەرلەمان داوا بکەن پەرلەمان چاوێک بە چاکسازییەکەی حکومەت بخشنێت و جارێکی تر  پرۆژەی چاکسازییەکە بخاتەوە بەر باس و گفتوگۆکردن و، پەرلەمانتاران وەک نوێنەری خەڵک رەفتار بکەن نەوەک گیرفان پرکردن و بۆ چاکسازی لە خۆیانەوە دەست پێ بکەن و چیتر خۆڵ نەکەنە چاوی خەڵک.\nسەرەرای دروستکردنی قەیران و نەدانی موچەو برسیکردنی خەڵک ئەلێن حکومەتەکەی نێچیرڤان بارزانی ــ ٢٧ ــ ملیار دۆلار قەرزارە و، ئەمەش پێویستی بە لێکۆڵینەوە ھەیەو ئەو برە پارەیە دووجار لە بودجەی ھەرێمی کوردستان کە لە حکومەتی ناوەند وەریئگرێت زیاترە.


وتووێژ:مه‌کتووباتی کاک ئه‌حمه‌دی شێخ - ویکیپیدیا، ئینسایکڵۆپیدیای ئازاد\nوتووێژ:مه‌کتووباتی کاک ئه‌حمه‌دی شێخ\nمەکتووب لەجێی چ وشەیەکی کوردی داندراوە؟ باشترە بکرێت بە نووسراوەکان ئەگەر بەرامبەر بەوە بێت کە بیری لێ دەکەمەوە.—ژیـار وتووێژ ١٤:٢٤، ٢٨ی ئازاری ٢٠١٧ (UTC)\n@Lost Whispers:: ڕاست دەکەیت کاک ژیار بەڵام ئەم وتارە لەسەر پەرتووکێکە مامۆستا تیایدا نامەکانی کاک ئەحمەدی شێخی کۆکردۆتەوە خۆی ناوی لە پەرتووکەکە ناوە "مەکتووباتی..". ئەگینا ئەم مەکتووباتانە مامۆستا مەبەستی پەیام و نامەن. لەگەڵ ڕێز. -ShaXstan (لێدوان) ١٥:٠٨، ٢٨ی ئازاری ٢٠١٧ (UTC)\nناوی چەن نامیلکەیەکە کە لە کتێبێکدا بەو ناوەوە بڵاو بوونەتەوە. کتێبەکە خۆی گرنگییەکی تایبەتی نیە و ھەر ئەو قسە ئایینی و عیرفانیانەیە کە ساڵەھایساڵ کراوە. تەنیا گرنگییەکەی ئەوەیە کاک ئەحمەدی سلێمانی نووسیویەتی. بۆیە پێشنیاری تێکەڵ کردنیم لەگەڵ وتارەکەی کاک ئەحمەد دا. پیرەھەڵۆ (وتووێژ) ٢٠:٥٣، ٧ی نیسانی ٢٠١٧ (UTC)\nمن وه‌کوو کارێک بۆ وانه‌که‌م ئه‌مه‌م کردووه. له گواستنه‌وه‌شیا شاره‌زا نیم پێم وا نه‌بێ گواستنه‌وه‌ی کارێکی باش بێ چونکوو به به‌سته‌ر له‌گه‌ڵ کاک ئه‌حمه‌دی شێخه‌وه گرێ دراوه. --H.seyedi (لێدوان) ١١:١٣، ١٢ی ئابی ٢٠١٧ (UTC)\nوەرگیراو لە «https://ckb.wikipedia.org/w/index.php?title=وتووێژ:مه‌کتووباتی_کاک_ئه‌حمه‌دی_شێخ&oldid=534182»\nئەم پەڕەیە دواجار لە ١١:١٣ی ١٢ی ئابی ٢٠١٧ نوێ کراوەتەوە.


كۆربەندی سیاسەتی دەرەوەی ئەڵمانیا بەرێوەدەچێت\nوه‌زاره‌تی ده‌ره‌وه‌ی ئه‌ڵمانیا کۆنفراسێک ده‌گێرێت، له سه‌ر سیاسه‌تی ده‌ره‌وه‌ی ئه‌ڵمانیا، كه ده‌یان که‌سایه‌تی جیهانی و نوێنه‌ری وڵاته‌كان به‌شدار ده‌بن چه‌ندین ته‌وه‌ر له‌م کونفراسه‌دا پێشكه‌ش ده‌کرێن.\nساڵانه ده‌زگای کۆربه‌ر به هاوکاری وه‌زاره‌تی ده‌ره‌وه‌ی ئه‌ڵمانیا کۆنفراسێک ده‌گێرێت له سه‌ر سیاسه‌تی ده‌ره‌وه‌ی ئه‌ڵمانیا هه‌موو ساڵێک وه‌زیری ده‌ره‌وه ووته‌یه‌ک پێشكه‌ش ده‌کرێت له‌م کونفرانسه‌دا ده‌یان که‌سایه‌تی جیهانی و نوێنه‌ری وڵاته‌كان به‌شدار ده‌بن چه‌ندین ته‌وه‌ر له‌م کونفراسه‌دا پێشكه‌ش ده‌کرێن.\nئه‌مسال کۆنفرانسی سیاسه‌تی ده‌ره‌وه‌ی ئه‌ڵمانیا به به ئاماده‌بوونی وه‌زیری ده‌ره‌وه هایکو ماس وه‌زیری به‌رگری و وه‌زیری ده‌ره‌وه‌ی وڵاتی سلۆڤاکای و زیاتر له 250 میوان له سه‌رتاسه‌ری جیهان ئاماده ده‌بن ته‌وه‌ره سه‌ره‌کیه‌کان رۆڵی ئه‌ڵمانیا له سیاسه‌تی ده‌ره‌وه و ناو یه‌کێتی ئه‌وروپا و کێشه‌ی روسیا و ئۆکرانیا و شه‌ڕی سوریا باس ده‌کرێن چه‌ندین په‌نه‌ل به‌رێوه‌ده‌چن له لایه‌ن میوانه به‌شداربووه‌کان.


به‌رواری دابه‌زاندن: 15/12/2014 : 22:15:42\nشیعەی ئێران ناویان لە وتارو نوێژی هەینی ناوە (نماز عبادی سیاسی جمعه)\nوتارو نوێژی جومعە لای ئەوان چەندە عیبادەت و واجبێکی دینیە زیاتر لەوە کۆبونەوەیەکی سیاسیە، بۆیە دەبینین لەزۆربەی وتارەکانی هەینیان دا باسی کێشە و ڕوداوە سیاسیەکان دەکەن و هەڵوێستی ڕابەرو مەرجەعەکانیان دەخەنەڕوو لەسەر ئەو مەسەلە سیاسیانەی پەیوەندیان بەوانەوە هەیە .\nگومانی تێدا نیە ئەو جۆرە لە وتارو نوێژی هەینی لەبەرژەوەندی دەسەڵات و مەرجەعە دینیەکانی ئەو وڵاتانەیە، لەولاشەوە خنکاندن و پەکخستنی ماناو مەبەستە دینیەکانی نوێژی هەینی و بانگەوازە خواییەکەیە.\nبەڵام لەوە خراپتر ئێستا لە هەرێمی کوردستاندا وتاری شەخصی پەیدا بووە کە لە سەرەتاوە تا کۆتایی مامۆستای وتاربێژ باسی (خۆی) دەکات، باسی فەزل و حەسەنات و چاکەکانی خۆی و دەستەو تاقمەکەی دەکات، یان وتارەکەی تەرخان دەکات بۆ ڕەددانەوەی ئەو کەس و لایەن و گۆڤارو ڕۆژنامانەی قسەیان بەجەنابی وتاربێژ یان جەماعەتەکەی گوتوە .\nئەوەی جێی داخە ئەو بەشەخصی کردنەی وتاری هەینی کەسانێک دەیکەن کە لای خەڵک ناسراون و کەسایەتی و ناوبانگێکیان لەناو موسڵماناندا بۆخۆیان پەیدا کردووە، هەر لەوانەی بە سەلەفی ناسراون (ئەڵبەت هەندێکیان نەک هەموویان) تا ئەوانەی خۆیان لێبۆتە شێخ کوشک و قاضی قضاةی پایتەخت!!\nئەوانە لەجیاتی خەمە گەورەکانی موسڵمانان و وڵات و میللەت بەگشتی، خۆیان بەشتە بچوکەکانەوە خەریک دەکەن و لەخەڵکی گەورە دەکەن، کاتی ئەو هەموو خەڵکە ئامادەبووەی هەینی بەزایە دەدەن و بە قسەکردن لەبارەی خۆیان و پاکانە کردن بۆ هەڵوێست و فەتواو هەڵەو پەڵەکانیان .\nوتاری وام گوێ لێ بووە لە وشەی یەکەمیەوە تا کۆتایی هەمووی هێرش کردنە سەر خەڵک و دیفاع کردن لە شەخصی خۆی بووە، خەتیبی واش هەیە لێی بۆتە نەخۆشی دەبێ لەهەموو وتارێکی هەینی دا ژەهرێک بڕێژێت و قسە باشەکانیشی بەئاودا بدات بەهۆی توانج و پلار گرتن و جنێوو قسەی ناشیرین بەرامبەر موسڵمانانی تر.\nگەرچی ئەوە ئەرکی ئەوقاف و یەکێتی زانایانە سنورێک بۆ ئەو جۆرە وتاربێژانە دابنێن بەڵام ئەگەر ئەوانیش ئەو ئەرکەی خۆیان فەرامۆش کردبێت ئەوا جەماوەری موسڵمان و گوێگر دەتوانێت بایکۆتی ئەو جۆرە وتاربێژانە بکات .\nبۆ ئەوەی ڕوونتر ئەو جۆرە مەلاو مامۆستایانە بناسینەوە کە بەو جۆرەن تەنها دیقەتی ئەوە بدەن:\n(هەر وتاربێژێک لە وتارەکانی دا زۆر وشەی (من) و (ئێمە) و هاوماناکانی بەکار هێنا بزانن ئەوە خەڵک بۆلای خۆی بانگ دەکات نەک بۆلای خوا) .\nلەگەڵ ڕێزم بۆ هەموو مامۆستایانی ئاینی و وتاربێژان کە زۆرینەیان کەسانی قورس و سەنگین و بەڕێزن و خۆم بە قوتابی و برا بچووکیان دەزانم .\nمەلا یاسین وەرتی.\nژماره‌ی سه‌ردان : 7233534


به‌گوێره‌ی راپۆرتێكی كه‌ناڵی ئه‌لعه‌ره‌بیه ئه‌و كه‌سانه‌ی چاره‌سه‌ری پزیشكییان هه‌یه پێویسته به‌پێی توانا له‌گه‌ڵ كاتی رۆژووبووندا بیگونجێنن.\nبه‌گوێره‌ی كه‌ناڵه‌كه گه‌ر كه‌سێك وه‌رگرتنی ده‌رمانه‌كه‌ی رۆژانه یه‌ك جار بوو پێویسته له‌كاتی به‌ربانگكردنه‌وه یاخود پارشێودا بیخوات و گه‌ر دوو جار بوو یه‌كێكیان له كاتی به‌ربانگ و ئه‌وی تریان له‌كاتی پارشێودا و گه‌ر رۆژانه سێ بۆ چوار جار بوو پێویسته راوێژ به پزیشك بكات.\nئاماژه به‌وه‌شدراوه كه زۆربه‌ی ده‌رمانه‌كانی نه‌خۆشی دڵ له رۆژێكدا جارێك یان دووجاره بۆیه كاته‌كانی له‌گه‌ڵ ره‌مه‌زاندا گونجاوه و ئه‌وانه‌ی ده‌رمانی لیمفه‌ڕژێنیان هه‌یه واباشه سه‌عاتێك له‌دوای به‌ربانگكردنه‌وه ده‌رمانه‌كانیان بخۆن.\nسه‌باره‌ت به‌وانه‌ی ده‌رمانی فشاری خوێنیان هه‌یه گه‌ر كاتی وه‌رگرتنی ده‌رمانه‌كه له ئێواراندا بوو له‌داوی به‌ربانگ ده‌خورێت و گه‌ر له به‌یانیاندا بوو له‌دوای پارشێو ده‌خورێت.\nسه‌باره‌ت به‌و كه‌سانه‌ی ده‌رزی نه‌خۆشی شه‌كره‌یان هه‌یه، گه‌ر نه‌خۆشه‌كه رۆژانه دووجار چاره‌سه‌ر وه‌رده‌گرن یه‌كه‌میان پێش به‌ربانگكردنه‌وه بێت و دووه‌میان پێش پارشێو و گه‌ر یه‌كجار چاره‌سه‌ر وه‌رده‌گرێت باشتره پێش به‌ربانگكردنه‌وه بێت.\nئه‌و كه‌سانه‌شی حه‌بی شه‌كره‌یان هه‌یه ده‌توانن پێش به‌ربانگگرنه‌وه چاره‌سه‌ره‌كه‌یان وه‌ربگرن و گه‌ر پێویست به چاره‌سه‌ری زیاتر بكات پێویسته سه‌ردانی پزیشك بكه‌ن و راوێژی پێبكه‌ن.\n2016-06-22 |2873 جار خوێندراوەتەوە|


عێراق.. ئه‌و كه‌سانه‌ی ده‌ستدرێژیان كرده سه‌ر هه‌رزه‌كاره‌كه ده‌ستگیركران\nئەحمەد 02/08/2020 - 12:33 هەواڵ/عێراقی\nوەزارەتی ناوخۆی عێراق راگه‌یه‌ندراوێك له‌سه‌ر بڵاوبوونه‌وه‌ی ئەشکەنجەی هەرزەکارێک بڵاوده‌كاته‌وه و رووداوەکەشی بە تاوانکاری ناوبرد.\nئه‌مرۆ یه‌كشه‌ممه 2-8-2020 لە راگەیەنراوێکدا كه وێنه‌یه‌كی ده‌ست (كوردیو) كه‌وتووه وەزارەتی ناوخۆی عێراق بڵاویكردووه‌ته‌وه، بە فەرمانی سەرۆک وەزیران و وەزیری ناوخۆ لێکۆڵینەوە لە رووداوی دەستدرێژیکردنە سەر هەرزەکارێکی عێراقی کراوە و سەرجەم ئەو کەسانە ناسراونەتەوە و دەستگیرکراون.\nئاماژه‌ی به‌وه‌شداوه، ئەو هەرزەکارەی تاوانەکەی لەدژ ئەنجامدراوە لە بەرێوبەرایەتی نەهێشتنی تاوان بە تۆمەتی دزینی ماتۆڕسکیلێک دەستگیرکراوە، رووداوی دەستدرێژیکردنەکەش 20 رۆژ پێش رێکەوتی دەستگیرکردنەکەی روویداوە.


له‌م مانگه‌دا مووچه‌یه‌كی تر دابه‌ش ده‌كرێت.. چارەنووسی 320 ملیار دینارەکە چی بەسەر دێت؟\nپه‌رله‌مانتارێكی كوردی ئه‌نجومه‌نی نوێنه‌رانی عیراق رایده‌گه‌یه‌نێت، تا ئێستا دیار نییه كه‌ی به‌غدا 320 ملیار دیناره‌كه‌ی هه‌رێمی كوردستان ره‌وانه ده‌كات، به‌ڵام له‌م مانگه‌دا به‌غدا مووچه‌ی مانگی 11ی فه‌رمانبه‌رانیش دابه‌ش ده‌كات.\nحه‌سه‌ن ئاڵی، ئه‌ندامی ئه‌نجومه‌نی نوێنه‌رانی عیراق له فراكسیۆنی یه‌كێتی به وێستگه نیوزی راگه‌یاند: به‌غدا دابه‌شكردنی مووچه‌ی مانگی 10ی كۆتایی پێهێناوه و له‌م چه‌ند رۆژی داهاتوودا مووچه‌ی مانگی 11 دابه‌ش ده‌كات.\nله باره‌ی 320 ملیار دیناره‌كه‌ی هه‌رێمه‌وه كه پێشتر كازمی به‌ڵێنی ناردنی دابوو، حه‌سه‌ن ئاڵی وتی: "به‌پێی زانیارییه‌كانی من به‌غدا ئه‌و 320 ملیار دیناره بۆ هه‌رێم ره‌وانه ده‌كات، به‌ڵام هێشتا واده‌كه‌ی دیاری نه‌كراوه".\nئه‌و په‌رله‌مانتاره ئه‌وه‌شی زیاد كرد، كه پێده‌چێت هه‌رێمی كوردستان له‌م ساڵدا ته‌نها بتوانێت یه‌ك مووچه‌ی تر دابه‌ش بكات، چونكه ئاماژه‌كان وای ده‌رده‌خه‌ن، پێش ناچێت كازمی بتوانێت له 320 ملیار دینار زیاتر بۆ هه‌رێمی كوردستان بنێرێت.\nله باره‌ی پرسی پڕۆژه یاسای بودجه‌ی 2021 و ره‌وانه كردنی بۆ په‌رله‌مان، ئاڵی وتی: "پڕۆژه‌كه له حكومه‌ته‌وه ئاماده‌یه ره‌نگه له‌ماوه‌ی چه‌ند رۆژی داهاتوودا ره‌وانه‌ی په‌رله‌مان بكرێت، به‌ڵام گرفته‌كه له‌وادایه كه بودجه‌ی ساڵی داهاتووش كورتهێنانێكی زۆری هه‌یه، ده‌بێت بێته په‌رله‌مان تا بزانین خه‌رجی و داهاته‌كان چین و چۆن بتوانین خه‌رجی له پێناو كه‌مكردنه‌وه‌ی كورتهێنان كه‌م بكه‌ینه‌وه".\nپڕۆژه یاسای بودجه‌ی 2021ی عیراق، له 141 ترلیۆن دینار پێكهاتووه، به‌ڵام 38 ترلیۆن دینار كورتهێنانی هه‌یه، ئه‌مه‌ش واده‌كات حكومه‌تی عیراق جارێكی تر په‌نا بۆ بژارده‌ی قه‌رزكردن به‌رێت.\nئه‌م بابه‌ته 9496 جار خوێنراوه‌ته‌وه


4632 جار خوێندراوەتەوە\nدوای ١٤ ساڵ لە هەڵبژاردنی ئەنجوومەنی پارێزگای کەرکوک بڕیاردرا بۆ ساڵی داهاتوو لەگەڵ هەڵبژاردنی ئەنجوومەنی پارێزگاکاندا، لە ساڵی داهاتوودا هەڵبژاردنی ئەنجوومەنی پارێزگای کەرکوکیش بەڕێوەبچێت.\nلە هەڵبژاردنەکەدا، ڕێژەی کورسییەکانی ئەنجوومەنەکە لە ٤١ کورسییەوە کەمدەکرێتەوە بۆ ١٤ کورسی، لە کاتی هەموارکردنەوەی یاساکەشدا لە پەرلەمانی عێراق، پەرلەمانتارانی پارتی هۆڵی کۆبوونەوەکەی بەجێهێشت و دەنگیان بە هەموارکردنەوەکە نەدا، بەپێی زانیارییەکانیش پارتی لەگەڵ ئەوەدانییە هەڵبژاردن لە شارەکەدا بکرێت، هۆکارەکەشی دەگەڕێنێتەوە بۆئەوەی دۆخی شارەکە ئاسایی نەبووەتەوە.\nشەمسەدین عەلی بەرپرسی هەڵبژاردن لە مەڵبەندی یەکێتی لە کەرکوک باسی لەوەکرد، کێشەیان نییە لەگەڵ کەمکردنەوەی ژمارەی کورسییەکاندا، لەگەڵ حزبە کوردییەکانی دیکەشدا دەیانەوێت تاوتوێی ئەوە بکەن، کە بە لیستێک بەشداریی هەڵبژاردن بکەن.\nئەحمەد ڕەمزی بەرپرسی هەڵبژاردنەکانی بەرەی تورکمانی لە کەرکوک ئاماژەی بەوەکرد، عەرەب و تورکمانەکانی کەرکوک پێداگری دەکەن لەسەر ئەوەی تۆماری دەنگدەران پاکبکرێتەوە و گۆڕانکاری لە نوسینگەی کەرکوکی کۆمسیۆنی هەڵبژاردنەکاندا بکرێت.\nبەپێی ئامارەکانی کۆمسیۆنی هەڵبژاردنەکان لقی کەرکوک تائێستا ٦٦% هاوڵاتیان سیستەمی بایومەتریان تۆمارکردوە و ٨٥% هاوڵاتیانیش کارتی نیشتمانیان وەرگرتووەتەوە.\nعەبدولباست شوانی وتەبێژی لقی کەرکوکی کۆسیۆنی هەڵبژاردنەکان باسی لەوەکرد، لقی کەرکوکی کۆمسیۆنیش ئامادەکاریی کردوە بۆ ئەو هەڵبژاردنەی لە ساڵی داهاتوودا لە شارەکە بڕیارە بەڕێوەبچێت.\nبەپێی ئاماری کۆمسیۆنی هەڵبژاردنەکانی عێراق لقی کەرکوک بۆ هەڵبژاردنی ئەنجوومەنی پارێزگاکە زیاتر لە یەک ملیۆن کەس مافی دەنگدانی هەیە لە ٤٣ بنکەدا کە ٢٥ بنکەیان لە ناوەندی پارێزگای کەرکوکن و ١٨ بنکەی تریشیان لە قەزا و ناحیەکانی دەوروبەرن.


شاندێکی حیزبی دێموکرات بەشداری لە ساڵڕۆژی دامەزراندنی P.D.K.S دا کرد\nزایینی: ١٩-٠٦-٢٠١٧ - هەتاوی: ١٣٩٦/٠٣/٢٩ - ١٢:٢٦ تاران قه‌باره‌ی فۆنت:\nکوردستان میدیا: شاندێکی کۆمیتەی حیزبی دێموکراتی کوردستانی ئیران لە وڵاتی ئاڵمان بەشداری لە ساڵڕۆژی دامەزراندنی P.D.K.S دا کرد.\nڕۆژی شەممە ڕێکەوتی ٢٧ی جۆزەردانی ١٣٩٦ی هەتاوی، شاندێکی کۆمیتەی حیزبی دێموکراتی کوردستانی ئێران ـ ئاڵمان بە سەرپەرەستی "حیسام ئەحمەدی" بەشداری لە ساڵڕۆژی دامەزراندنی" پارتیا پێشوەڕۆیا کورد لە سووریە" کرد.\nشاندی حیزبی دێموکرات بە بۆنەی یادی ٦٠ ساڵەی دامەزرانی ئەو پارتەوە پەیامێکی پیرۆزبایی پێشکەش کرد.\nلەو پەیامەی کۆمیتەی حیزبی دێموکراتی کوردستانی ئێراندا هاتبوو: " ئێمە وەک حیزبی دێموکراتی کوردستانی ئێران پێداگرین لە سەر ئەوەی کە کوردستان نیشتمانی هەموو کوردێکە و بۆ رزگاری پێویستە هەموو هێز و لایەنەکان لە خەبات و تێکۆشان ڕۆڵی نەتەوەیی خۆیان لەو بەشەی لێی دامەزراون بگێڕن. لە هەمان کاتدا پەراوێز خستنی هێزە سیاسییەکانی کورد لە لایەن هەر هێزێکەوە بە باش نازانین و لەسەر ئەو باوەڕەین کە سیاسەتی پەراوێز خستن لە هێز و شوێندانەری خەباتی کورد کەم دەکات، پیگەی ئازادی و دێموکراسی لە کوردستان بەرتەسک دەکا و ئەوەش لە بەرژەوەندی بزاڤی ڕزگاری خوازی کورد نابێ".\nلە کۆتابەشی پەیامەکەدا وێڕای هیوای سەرکەوتن بۆ بزاڤی گەلی کورد و یەکیەتی و تەبایی بۆ نەتەوەکەمان، لە سەر پشتگیری و پشتیوانی حیزبی دێموکراتی کوردستانی ئێران لە خەبات و تێکۆشانی ڕەوای هەموو بەشەکانی کوردستان پێداگری کرابۆوە.


|بەشی پێنجەم | بەرنامەسازی بە زمانی جاڤا بۆ سەرەتایی وناوەند وپێشکەوتووان. – کەی ئای تی ئێن\nجاڤا 24, تشرینی دووه‌م 2012\n|بەشی پێنجەم | بەرنامەسازی بە زمانی جاڤا بۆ سەرەتایی وناوەند وپێشکەوتووان.\nزانستی ژمارەیی و ژماردن(بیركاری) Arithmetic :بەشێكی گرنگی بواری بەرنامەسازییە و،بەرنامەساز و ئەندازیارانی بەرنامەسازی زۆر پێویستیان پێی دەبێت،بۆیە بەپێی پێویستی و گرنگی بابەتەكە باسیان لێوەدەكەین.لە زۆربەرنامە دا كردارە بیركاریەكان جێبەجێدەكرێت،بۆیە زانینی هێمابیركارییەكان وتێگەیشتنی چۆنیەتی جێبەجێبوونیان لەلایەن بەرنامەكانەوەو،جیاوازی هێماو كردارەكان لەنێوان ڕستە جەبری(بیركاری )یەكان و ڕستەكانی بەرنامە سازی لە زمانی جاڤا دا كارێكی پێویستە.وەكو لەم خشتەیەدا (خشتەی 1) ڕوونكراوەتەوە:\nوەك لە خشتەكەدا دیارە ،دەبینین جیاوازی هەیە لەنێوان كردارە ژمێرەییەكان لە زانستی ژمارە وبیركاری دا،لەگەڵ هەمان كردار لە زمانی بەرنامەسازی جاڤا دا،بۆنمونە كرداری لێكدان لە زانستی ژمارەدا هیچ هێمایەك لە نێوان لێكدراوەكاندا نانووسین و بۆشای Space لە نێوانیان دا دەنێین (تیبینی:دەشتوانین هێمای لیكدان بنووسین،واتە X) ،بەڵام لە بەرنامە سازی زمانی جاڤا دا دەبێت هێمای (*) بنووسین،هەروەها هێمای ماوە(پاشماوە – مۆد)یش لەهەندێك زمانی بەرنامە سازیدا كە هێماكەی لەسەدا (%)یە دەبینرێت،كە لە زانستی ژمارە و بیركاری دا بە (مۆد)دەنووسرێت.\nئەو هێمایەنەی لە خشتەكەدان هەموویان بۆ ئەنجامدانی كردارێكن كە بەسەر دوو ژمارە یان ژمارە و هێمادا ،یان دوو هێمادا جێبەجێكراوە،بۆیە دەگونجێت بە كردارە دوانییەكان Binary operation ناویان ببەین،لەبەر ئەوەی هەرهێمایەك دوو (ژمارە،یان پیت،یان پیت و ژمارە)ی لەگەڵدایە،بۆنموونە f+7 پێك هاتووە لە هێمای كۆكردنەوەی دووانی و،پیتی (ئێف) و ژمارە 7.\nكرداری مۆدیش بەو ماوەیە دەوترێت كە لە ئەنجامی مۆدی ژمارەیەك بەسەر ژمارەیەكی تردا دەستمان دەكەوێت،بۆنموونە 7%3دەكاتە،4،واتە 3 ژمارەی ژمارە 7دابەش دەبێت بەسەر ژمارە 3 دا و،4ژمارە شی لێدەمێنێتەوە.\nكرداری دابەش كردنیش لەبەرنامە سازیدا،جیاوازە وەك لە كرداری دابەشكردن لە زانستی ژمارە و بیركاری دا ،چونكە دابەشكردن لە زانستی ژمارەیی دا بە شێوەی كەرت (سەرە و ژێرە)،یان بە دانانی هێمایی(÷) لە نێوان دابەشكراوەكاندا دەنووسرێت،بەڵام لەبەرنامە سازی دا،هێمای (/) لە نێوان دابەشكراوەكان دا دادەنرێت،بڕوانە نموونەكان و سەرنجی جیاوازییەكانیان بدە:\nنمونەی 1: 4÷8 .\nنمونەی 2: 4/8 .\nبەڵام ئەگەر كۆمەڵێك كرداری بیركاری و زانستی ژمارەیی پێكەوە و لە هاوكێشەیەكدا كۆببنەوە ئەوا گروپێك پێكدەهێنن و ئەنجامدانی كردارەكان جیاواز دەبن،چونكە هەندێك كردار دەبێت پێش كردارێكی تر ئەنجام بدرێت،بۆنمونە ئەگەر B لیكدانی C+A بكەین،ئەوا بەم شێوەیە دەینووسین:\nچونكە دەمانەوێت C و A كۆبكەینەوەو پاشان لێكدانی B بكەین بۆیە لەناو كەوانە دا دامننا،بەمەش لە پێشدا كۆكردنەوەكە ئەنجام دەدات و پاشان كرداری لێكدان بە ئەنجام دەگەیەنێت.\nنمونەی كردارەكان لەنێوان جاڤا و زانستی ژمارەیی (بیركاری) دا:\nئەگەر لە زانستی ژمارەیی دا چەند كردارێك لە هاوكێشەیەك دا ئەنجام بدەین،وەكو لەم نمونەیەدا دەیبینین،ئەوا لە بەرنامە سازیدا گۆڕانی بەسەردا دێت وەكو لە نمونەی 2 دا،دیارە:\nAlgebra m= a+b+c+d+e÷10\nJava m= (a+b+c+d+e)/10\nڕێساكانی پێشڕەوی كردنی هێمای كردارە ژمارەییەكانRules of operator precedence كردارە ژمێرەی و بیركارییەكان بە پێی جۆرەكانیان جیاوازن لە ئەنجامدان دا،بۆ نمونە هەندێك كردار پێش هەندێك كرداری تر ئەنجام دەدرێت،وەئەم پێشرەویش بەهۆی هەندێك كرداری دیكەوە دەگۆڕێت،بۆنمونە : كرداری (+) كە دووای كرداری لێكدان(*) ئەنجام دەدرێت،بەڵام ئەم قسەیە پێچەوانە دەبێتەوە ئەگەر كرداری كۆكردنەوە لە نێوان دوو كەوانەدا ،بۆنمونە (8+2)، بوو، بەم شێوەیە:\n-لێكدان Multiplication ، دابەشكردن Division ، ماوە Reminder(Mode)،ئەم كردارانە بەم پێشرەوییە ئەنجام دەدرێن لەلای چەپی هاوكێشەكە بۆلای ڕاستی هاوكێشەكە،لەهەمان ئاستی پێشرەوی دا.\n2-كۆكردنەوە Addition ، لێدەركردن Subtraction ،ئەم دوو كردارەش بەهەمان شێوە.\nلەم خشتەیەدا (خشتەی 2) ئەو دوو خاڵەی ڕیساكان ڕوونكراوەتەوە:\nلەم نمونانە دا،زیاتر كردارەكانی زانستی ژمێرەیی و جیاوازی نێوان كردارەكان لە جەبر و زمانی بەرنامە سازی جاڤا ، و پێشڕەوی كردارەكان ڕونكراوەتەوە:\nJava: y=m * x + b\nوەك پێشتریش باسمان كرد،پێویستە لە كاتی نووسینی هاوكێشەكان لە بەرنامە سازی جاڤا دا،هێمای (*) لەنێوان لێكدراوەكان دا دابنێین،ئەگەر نا،هەڵەدەبێت و كرداری لێكدانمان بۆ بەئەنجام ناگەیەنێت.\nAlgebra: z=pr % q + w/x-y\nJava: z=p * r % q + w / x – y\nئەم هاوكێشەیەی نمونەی 2،كە بە ڕوون و ئاشكرای جیاوازی نێوان هاوكێشەكە لە زانستی جەبر و هاوكێشەكە لە بەرنامەسازی بەزمانی جاڤای تێدا ڕوونكراوەتەوە،و ئەنجامدانی كردارەكانیش بە پێی پێشڕەوی بەم شێوەیە دەبێت:\nیەكەم:كرداری لێكدانی نێوان p*r.\nدووەم:كرداری مۆد %.\nچوارەم : كرداری كۆكردنەوە.\nپێنجەم :كرداری لێدەركردن.\nشەشەم: یەكسانە و ئەنجامی هەموو كردارەكانمان دەداتێ.\nAlgebra: y= ax2 + b x + c\nJava: y= a * x * x + b * x + c\nیەكەم :كرداری لێكدانی نێوان a*x*x.\nدووەم:كرداری لێكدانی نێوان b*x.\nسێهەم :كرداری كۆكردنەوە.\nپێنجەم:كرداری یەكسانە و ئەنجامی هاوكێشەكەمان دەداتێ.\nواتە كردارەكە بەم شێوەیە ئەنجامدەدات:\nY = (a*x*x) + (b*x) + c\nلە چەپەوە بۆ ڕاست ،سەرەتا كەوانەی یەكەم.چونكە كەوانە پێشڕەوی زیاترە و ،پاشان كەوانەی دووەم و دوواتر كردارەكانی كۆكردنەوە.\nY = 2 * 5 * 5 + 3 * 5 + 7\nهەنگاوی یەكەم :\nهاوكێشەكە بەم شێوەیەی لێدێت:\nY = 10 * 5 + 3 * 5 +7\nY = 50 + 3 * 5 + 7\nY = 50 + 15 + 7\nY = 65 + 7\nهەنگاوی پێنجەم (كۆتا هەنگاو):\nیەكسانە و نایەكسانە و هێماكانی پەیوەندی (بەراورد كردن)\nئەم هێمایانە بەزۆری لەكاتی دانانی مەرج و ڕستەی مەرجی if statement دا بەكاردێت،كە ئەگەر مەرجەكە جێبەجێبوو وەڵامەكە ڕاست True دەبێت و،ئەگەرنا False دەبێت،بۆیە پێویستە لە بارەیانەوە بزانین و،لەیەكتریان جیابكەینەوە،وەكو لەم خشتەیە (خشتەی 3) دا ڕونكراوەتەوە:\nلەم بەرنامەیەدا،شەش ڕستەی ئەگەری if statement دەنووسین،بۆ تاقیكردنەوەی هێماكان و،بەهۆیەوە بەراوردی دوو ژمارەی تەواو integer دەكەین،كە بە كارهێنەر ئەو دوو ژمارە داغڵ دەكات بۆ بەرنامەكە.ئەم بەرنامەیە سكانەر Scanner بەكاردەهێنێت بۆ داغڵكردنی ژمارەكان و خەزنكردنیان لە هەمیشە گۆڕاوی number1و number2 دا،و پاشان ئەنجامدانی بەراوردی نێوانیان و،پەیوەندی نێوانیان ڕوون دەكاتەوەو،ئەنجامەكانمان پیشان دەدات:\n// Hemn Mela Karim Barznji 10/6/2010\n// Compare integers using if statements, relational operators and equality operators.\nint number1; // first number to compare\nint number2; // second number to compare\nSystem.out.print( "Enter first integer: " ); // prompt\nSystem.out.print( "Enter second integer: " ); // prompt\nif ( number1 == number2 )\nSystem.out.printf( "%d == %d\_n", number1, number2 );\nif ( number1 != number2 )\nSystem.out.printf( "%d != %d\_n", number1, number2 );\nif ( number1 < number2 )\nSystem.out.printf( "%d < %d\_n", number1, number2 );\nif ( number1 > number2 )\nSystem.out.printf( "%d > %d\_n", number1, number2 );\nif ( number1 <= number2 )\nSystem.out.printf( "%d <= %d\_n", number1, number2 );\nif ( number1 >= number2 )\nSystem.out.printf( "%d >= %d\_n", number1, number2 );\n} // end class Comparison\nئەم سەرنج و تیبینییە ئاماژەیە بۆئەوەی كە كێ و كەی ئەم بەرنامەیەی نووسیوە\nئەم سەرنج و تێبینییە بۆ ئەوەیە بە بەكارهێنەر و بینەری بەرنامەكە بڵێین،بەرنامەكەمان تایبەتەبە بەراوردی ژمارەی تەواو، بەبەكارهێنانی ڕستەی ئەگەری ،و كردارەكانی یەكسانە و نایەكسانە و پەیوەندییەكان.\nimport java.util.Scanner; //program use class scanner\nئێمە دەمانەوێت لەڕێگەی كیبۆردەوە ژمارەكان داغڵ بكەین ،بۆیە سود لە كڵاسی سكانەر وەردەگرین،لە پاكێجی یوتیل دا،بۆ ئەوەی ئەو كارە ئەنجام بدەین.\nسەرنج:لەچاپتەرێكی سەربەخۆدا،باسی دروستكردنی پاكێج و،بەكارهێنانی دەكەین\nئەگەر ڕستەی هێنانی پاكێج import package لەناو پۆل Class دا بنووسین،ئەوا دەبێتە هەڵە،بۆیە پێویستە لەدەرەوەی پۆل و،لەسەرەتادا بینووسین،وەكو لەبەرنامەكەدا دیارە.\nئەم دێڕە بە وشەی public دەست پێدەكات،كە یەكێكە لە وشەكانی دەستبەسەراگرتنی گەیاندن و تێپەڕبوونی پۆل Access Control و بەدووای دا وشەی پۆل Class Keyword دێت،و پاشان ناوی پۆلەكە Class Name دێت و،بەهۆی ناوی كڵاسەكەشەوە دەزانین بەرنامەكەمان تایبەتە بە بەراورد كردن.\nبەشێوەیەكی باو ،هەمیشە یەكەم پیتی ناوی پۆل Class Name بە پیتی گەورە Capital Letter دەنووسرێت،بەڵام ئەگەر بە پیتی بچوكیش Small Letter بنووسرێت،هەڵەنابێت،بەڵام واباشترە بە پیتی گەورە بنووسرێت.\nهەڵە باوەكانی بەرنامە سازی\nهەڵەیەكی باو ئەوەیە كە بەرنامەكەمان بەناوی پۆلەكەوە Class Name و بە پاشگری جاڤا .java خەزن نەكەین.چونكە وەرگێڕ Compilerتەنها ئەو فایلانە وەردەگێڕێت Compiles كە تەنها بەپاشگری .java كۆتای هاتووە.\nئەم دێڕەش كەوانەی سەرەتایی لاشەی پۆلە Body of class و هەموو پۆلێك Class بە كەوانە دەستپێدەكات و،بەكەوانەش كۆتای دێت.\n//main method begins excution of java application\nئەم دێڕە ڕوونكردنەوەیەكە Comment بۆ ڕوونكردنەوەی ئەوەی كە دێڕی دوواتر ڕێگەی سەرەكی Main Method ی بەرنامەكەیە.\nئەم دێڕە مێسۆدی سەرەكی بەرنامەكەیە و،لە چاپتەرێكی سەربەخۆدا باسی مێسۆد و چۆنیەتی دروستكردن و پێكهاتەیی و بەكارهێنانی دەكەین.\nئەم دێڕەش كەوانەی سەرەتایی لاشەی ڕێگەیە Body of Method و هەموو ڕێگەیەك Method بە كەوانە دەستپێدەكات و،بەكەوانەش كۆتای دێت.\nئەم تێبینییە بۆ ئەوەیە كە بە بەكارهێنەر بوترێت كڵاسی سكانەر بەكاردەهێنین بۆ ئەوەی دوو ژمارەی تەواو داغڵ بكەین\nScanner input=new Scanner (System.in);\nبەهۆی ئەم ڕستەیەوە ،تەنێك Object لە پۆلی سكانەر وەردەگرین،بۆئەوەی بتوانین بەهۆیەوە ئەو ژمارانە داغڵ بكەین،كە دەمانەوێت كۆیان بكەینەوە.\nئەم دوو هەمیشە گۆراوەی Variable سەرەوە دەناسێنین،كە جۆری هەردوكیان ژمارەی تەواوەInteger و،بە int دەنووسرێت،لەسەرەتای هەمیشە گۆڕاوەكان دا،چونكە بەرنامەكەمان تایبەتە بە بەراوردی دوو ژمارەی تەواو،بۆیە هەمیشە گۆڕاو Variable ی یەكەم،بەكاردێت بۆ داغڵكردنی ژمارە تەواوی یەكەم،و،هەمیشە گۆڕاوی دووەمیش بۆ ژمارەی دووەم،كە دەمانەوێت بەراوردیان بكەین.\nهەمیشە گۆڕاو Variable چییە؟؟\nهەمیشە گۆراوەكان Variables لە گۆڕاوێك كە هەمیشە نرخی تازەوەردەگرێت و پێكدێت لە جۆرێك Type وەكو ژمارەی تەواو intیان كارەكتەر charیان floatیان ….،كە ئەم جۆرە پێی دەوترێت Primitive data type و،بە دوواشیدا بۆشاییەك دادەنێین و،پاشان ناوی هەمیشە گۆراوەكە،كەهەمان مەرجی ناوی پۆلی بەسەردا جێبەجێدەبێت،كە ئەمانەن:\n1-دەبێت بە پیت Letter دەستپێبكات ،وەكو number1.\n2-یان بە _ دەست پێبكات ،وەكو _number1\n3-یان بە $ دەستپێبكات،وەكو $sum1.\nوەنابێت بە ژمارە Digit دەستپێبكات و،ناشبێت بۆشایی Space ی تیابێت.\nواباشترە،ئەگەر لە زیاتر لەناوێك پێكهاتبوو،ئەوا یەكەم پیتی دووەم وشە و سێهەم وشە و …. بەگەورە بنوورێت،وەكو normalPhoneNumber.\nSystem.out.print("Enter firset integer");// prompt\nتەنها ڕستەیەكمان بۆ چاپ دەكات،كە بەبەكارهێنەر دەڵێت،ژمارەی یەكەم داغڵ بكە.\nnumber1=input.nextInt();// read first number from user\nبەهۆیەوە ژمارەی یەكەم داغڵ دەكەین و،دەیدەین بە گۆڕاوی یەكەم.\nSystem.out.print("Enter second integer");// prompt\nتەنها ڕستەیەكمان بۆ چاپ دەكات،كە بەبەكارهێنەر دەڵێت،ژمارەی دووەم داغڵ بكە.\nnumber2=input.nextInt();// read second number from user\nبەهۆیەوە ژمارەی دووەم داغڵ دەكەین و،دەیدەین بە گۆڕاوی دووەم.\nلێرەوە تاكۆتای بەرنامەكە،بەكارهێنانی شەش ڕستەی مەرجییە،كە بە جێبەجێبوونی هەر ڕستەیەكیان بەهۆی مێسۆدی پرێنت ئێفەوە،ئەنجامەكەمان بۆ چاپ دەكات و ،ڕستەی یەكەمیان بۆ مەرجی یەكسان بوونە و،ئەگەر ئەو دووژمارەیەی داغڵی دەكەین یەكسان بێت،ئەوا بەهۆی ئەم مەرجەوە پێمان دەڵێت كە ژمارەی یەكەم(ئەو ژمارەیەی یەكەم جار داغڵمان كردووە) یەكسانە بە ژمارەی دووەم.\nیەكەم: هەڵەیەكی باو ئەوەیە كە هێمای (=)كە پێی دەوترێت assignment operator لە جیاتی هێمای (==)بەكاربهێنین ،بۆ ئەنجامدانی كرداری یەكسان بوون Equality.\nدووەم:هەڵەیەكی دیكە ئەوەیە كە بۆشای لە نێوان هێمای كردارە بیركاری و ژمێرەییەكاندا دابنرێت،وەكو گەورەتر یان یەكسان < = ،بۆهێماكانی دیكەش (==,=!,<=,>=) بەهەمان شێوەیە و بەدانانی بۆشای هەڵە دەبێت.\nسێهەم: دانانی سیمی كۆلۆن (;) لە ڕستەی مەرجی دا if statement دەبێتە هەڵەی ژیربێژی (مەنتقی) Logic Error وەك لەم نمونەیەدا دیارە :\nif ( number1 != number2 );\nچوارەم: پێچەوانەكردنەوەی هێماكان ، بەم شێوەیە (!=، =>،=<) دەبێتە هەڵەی ڕستەسازی Syntax Error.\nڕستەی مەرجی دووەم،بۆ ئەنجامدانی كرداری بەراورد،بۆ نایەكسان بوونی ژمارە داغڵكراوەكان و،چاپكردنی ئەنجامەكە\nڕستەی مەرجی سێهەم،بۆ ئەنجامدانی كرداری بەراورد،بۆ بچوكترەی ژمارە داغڵكراوەكان و،چاپكردنی ئەنجامەكە\nڕستەی مەرجی چوارەم ،بۆ ئەنجامدانی كرداری بەراورد،بۆ گەورەترە ی ژمارە داغڵكراوەكان و،چاپكردنی ئەنجامەكە\nڕستەی مەرجی پێنجەم ،بۆ ئەنجامدانی كرداری بەراورد،بۆ بچوكتر یان یەكسان بوونی ژمارە داغڵكراوەكان و،چاپكردنی ئەنجامەكە\nڕستەی مەرجی شەشەم ،بۆ ئەنجامدانی كرداری بەراورد،بۆگەورەتر یان یەكسان بوونی ژمارە داغڵكراوەكان و،چاپكردنی ئەنجامەكە\nكەوانەی كۆتای ڕێگەی سەرەكییە\nكەوانەی كۆتای كڵاسی بەراورد كردنە.\nئەنجامی بەراوردی ژمارە 250 و 250،هەروەها 25و15:\nئێستا زمانی بەرنامەسازی جاڤامان ناسی و،پێویستە لەمە دوواو زۆربەوردی و لەچەند چاپتەرێكدا باسی بنەماكانی بەرنامەسازی و ،پێكهاتەكانی پۆل Class و مێسۆد و تەن Object وlooping و GUI و Applet و Web Programming و Network Programming وInput/Output و Exception وPackage و ….. بكەین.\nلێرە تەواوی ئەم وانەی پێنجەم بە پی دی ئیف وەربگرە..


تەندروستی هەرێم؛ لە 24 سەعاتی ڕابردوودا توشبوون بە كۆرۆنا كەمبووە ومردن زیادی كردووە - تۆڕی میدیایی خەڵک\nتەندروستی هەرێم؛ لە 24 سەعاتی ڕابردوودا توشبوون بە كۆرۆنا كەمبووە ومردن زیادی كردووە\nهەواڵ بڵاوکراوەتەوە: 24/04/2021\nوەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 513 حاڵەتی تووشبوون بە كۆرۆنا تۆماركراوە و 781 كەسیش چاكبوونەتەوە.\nوەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە، 5936 پشكنین ئەنجامدراوە و دەركەوتووە لە هەولێر 60 كەس و سلێمانی 43 كەس و لە گەرمیان 32 كەس و دهۆك 368 كەس و هەڵەبجە 10 كەس تووشی كۆرۆنا بوون.\nئاشكراشی كردووە، كە 871 كەس چاكبوونەوە و 12 حاڵەتی گیان لەدەستدان تۆماركراوە، كۆی گشتی مردنیش بە كۆرۆنا گەیشتە 3944 كەس.\nقائیمقامیەتی سلێمانی؛ كارگەیەكی شیرینی داخست\nپارێزگای هەولێر ژمارەیەك بڕیار دەربارەی كۆرۆنا دەدات\nخەڵك-ئارام سەردار بڕیارە سبەی چوار شەممە ٢٤ی شوباتی ٢٠٢١ ژووری ئۆپەراسیۆنی پارێزگای هەولێر كۆببێتەوە و بڕیاری پێویستی لەبارەی گرتنەبەری ڕێكارە…\nئامارێكی مەترسیداری كۆرۆنا لە هەرێم ڕاگەیەنرا\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 1074 حاڵەتی تووشبوون بە كۆرۆنا تۆماركراوە و 7 كەسیش گیانیان لەدەستداوە.…\nخەڵك - وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 106 حاڵەتی تووشبوون بە كۆرۆنا تۆماركراوە و 3 كەسیش گیانیان لەدەستداوە…\nلە هەریم بەرزترین ژمارەی تووشبوون بە كۆرۆنا تۆماركرا\nخەڵك- وەزارەتی تەندروستی حكومەتی هەرێمی كوردستان دواین ئاماری تووشبوون بە ڤایرۆسی كۆرۆنای بڵاوكردەوە، كە بەراورد بە ڕۆژانی ڕابروو ڕێژەكە زۆر…\nخەڵك- وتەبێژی وەزارەتی تەندروستی ڕایدەگەیەنێت، تاكو ئێستا هیچ بڕیارێك نییە بۆ قەدەغەی هاتووچۆ. (زیاتر…)\nخەڵك- ئەمڕۆ چوارشەممە ٢٧ی كانوونی دووەمی ٢٠٢١ لە شاری هەولێر كۆنفڕانسی لوتكەی تەندروستی كوردستان بەئامانجی قسەكردن لەسەر چۆنییەتی بەدەستهێنانی…\n18 نیسان 2021 10.21 pm\nخەڵك وەزارەتی تەندروستی هەرێم دڵنیایی دەدات لە بەردەوامیی گەیشتنی ڤاكسین و دەڵێت: لە كۆی 55 هەزار و 820 ڤاكسینی گەیشتوو،…\nمەترسیدارترین ئاماری كۆرۆنا لە هەرێم ڕاگەیەنرا\n13 نیسان 2021 4.04 pm\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 1228 حاڵەتی تووشبوون بە كۆرۆنا تۆماركراوە…


كۆنفرانسی ژێنیڤ دوو زۆر بەهێواشی بەرەو پێش دەچێت - Radio Sweden Kurdish - رادیۆی سوید Radyoya Swêdê | Sveriges Radio\nكۆنفرانسی ژێنیڤ دوو زۆر بەهێواشی بەرەو پێش دەچێت\nبڵاو کرایه‌وه torsdag 23 januari 2014 kl 16.26\nدوێنێ کۆنفرانسی ژێنێڤ دوو دەستی پێکرد و سباینێ لە ژێر چاودێری نوێنەری ئاشتی نەتەوە یەکگرتووەکان لەخدەر براهیمی گفتوگۆ لە سەر قەیرانی سوریا لە نێوان حکومەتی بەشار ئاساد و ئۆپۆسیزیۆن بەردەوام دەبیت. جیگری سکرتێری گشتی نەتەوە یەکگرتووەکان یان ئێلیاسۆن بەشداریی دانیشتنەکانی ژێنێڤ دوو دەکات.\nئێلیاسسۆن دەڵێ خەبەری خۆش ئەوەیە کە هەر دوو لایەنی قەیرانی سوریا بەشداری دانیشتنەکانیان کردووە و ڕووبەڕووی یەکتر بوون. دانیشتنەکانی دوێنێ دەستپێکردنێک بوون بۆ پڕۆسەی ئاشتی، بەڵام حاشا لەوە ناکرێت کە کەشی دانیشتنەکان تاڵ بوو و ناکۆکیەکان ڕوون بوون. هەروەها ئیلیاسۆن دەڵێ ئەمڕۆ ڕاستەوخۆ ئۆپۆسیزیۆن و حکومەتی بەشار ئساد لە گەڵ یەک دادەنیشن و پەیوەندیەکانیان ڕاستەوخۆ دەبن.\nدوای نزیکەی سێ ساڵ شەڕی چەکداری حکومەتی بەشار ئەساد و ئۆپۆسیزیۆنی سووریا بۆ یەکەمین جار ڕووبەڕووی یەکتر بوونەتەوە و پەیوەندی ڕاستەوخۆیان هەیە. بەر لە دەستپێکردنی کۆنفرانسی ژێنێڤ دوو وەزیری دەرەوەی سوید کارل بیلت لە قسەکانیدا ئاماژەی بەوە کرد کە ڕێگای ئاشتی زۆر درێژە.\nبیلت دەڵێ ئێستا زووە باسی ڕێککەوتنێک بکەین بەلام هەر لە ڕۆژی هەینیەوە کار لە سەر بەشە بچووکەکان دەکرێت.\nچاوەڕوانییەکان بەر لە کۆنفرانسی ژنێڤ دوو کەم بوون. ڕێگای ڕێککەوتنیک بۆ ئاشتی و لە ئاکامدا کۆتایپێهاتنی شەرەکان زۆر دوورە. زۆربەی نوینەرانی وڵاتانی بەشداربوو لە قسەکانیاندا ئاماژەیان بە کۆمەکی مرۆڤییانە کرد. بە پێی قسەکانی یان ئێلیاسۆن لە دانیشتنەکاندا مەسەلەی کۆمەکی مرۆڤییانە یەکێک لە دوو خاڵی گرینگە.\nئێلیاسۆن دەڵێ باس لە سەر دوو خاڵی گرینگ دەکرێت. خاڵی هەرە گرینگ و بنچینەیی مەسەلەی پێکهێنانی حکوماتێکی کاتییە کە هەر دوو لایەنی حکومەتی ئاساد و ئۆپۆسیزیۆن پشتیوانی دەکەن. خاڵی دووەمیش کە زۆر گرینگە سەبارەت بە کۆمەکی مرۆڤییانەیە کە دەبێ بە شێوەیەک چارەسەر بکرێت و هاوکات ڕابتەیەکی متمانە لە نیوان هەر دوو لایەن دروست بێت.\nڕێکخستنی کۆنفرانسی ژێنێڤ دوو تاکوو ڕۆژی پێش دەستپێکردنی تووشی ناکۆکی بوو. بەشێک لەو ناکۆکیەی کە پێشەکی هەبوو، سەبارەت بە باشداربوونی کۆماری ئیسلامی ئێران بوو. چەند ڕۆژ پێش کۆنفرانسی ژێنێڤ دوو سکرتێری گشتی نەتەوە یەکگرتووەکان بان کی مون ئێرانی دەحوەت کرد. بەڵام ئەمە بوو بە هۆی کێشەیەکی زۆر و هاوکات ئێران لە سەر قسەکانی خۆی سوور نەبوو. هەر ڕۆژی دوایی نەتەوە یەکگرتووەکان دەحوەتیی خۆی بۆ ئیران کشاندەوە. بەڵام یان ئێلیاسسۆن لە سەر ئەو باوەڕەیە کە باشتر دەبوو ئەگەر ئێرانیش وەک لایەنێکی پەیوەندیدار بەشداری کۆنفرانسی ژێنێڤ دووی کردبا.\nئێلیاسۆن دەلێ من لەگەڵ کارمەندانی نەتەوە یەکگرتووەکان هەوڵماندا بۆ بەشداریبوونی هەموو لایەنەکانی پەیوەندیدار تاکوو بتوانین قەیرانی سوریا چارەسەر بکەین. بێگوومان ئێرانیش لە قەیرانی سوریادا لایەنێکی کارگێڕە. بۆیە هیوادار بووین ئێران بەشدار بێت. بەڵام بە شەرتی ئەوەی کە وەکوو هەموو لایەنەکانی بەشداری کۆنفرانسی ژێنێڤ دوو پێکهێنانی حکومەتێکی کاتی بۆ چارەسەرکردنی قەیرانی سووریا قبووڵ بکات. بەڵام سەبارەت بەمە ئێران جوابێکی ڕوونی نەدایەوە.\nهەروەها ئێلیاسۆن دەڵی لە ئاکامدا ئێران ئەم شەرتەی قبووڵ نەکرد و ئێمەش ناچار دەحوەتیی خۆمان کێشاوە. چوونکە نەماندەتوانی ڕێگا بە ءیران بدەین بەشداری بکەن سەرەڕای ئەوەی کە تەنها لایەنێک بوو کە ئەم شەرتەی قبووڵ نەبوو. بەڵام بەردەوام بە شێوەی دیکە پەیوەندیمان لەگەل ئێران هەیە. چوونکە ئێران ڕٶڵێکی گرینگی لە قەیرانی سوریادا هەیە.\nبەشداربووانی کۆنفرانسی ژێنێڤ دوو پێشەکی لە سەر ڕێگایەک بۆ چارەکردنی قەیرانی سوریا ڕێککەوتوون و لە سەر ئە باوەڕەن کە تەنها ڕێگایەک بۆ کۆتاییپێهێنانی شاڕی چەکداری ڕێگای سیاسییە. یان ئێلیاسۆن هەروەها باسی کەشی دانیشتنەکان دەکات کە بە هەڕەشەی دەزانێت و دەڵێ ئەو کەشە ناخۆشەی دانیشتنەکانی ژێنێڤ دوو دەڕبڕینی شەڕی چەکداری سێ ساڵی ڕابردوو. بەڵام تەنها ڕێگاچارەیەک ڕیگای سیاسیە و لە ڕێگای شەڕی چەکداری قەیرانی سووریا چارەسەر ناکرێت.


فەلەستين رێککەوتنی ئاڵوگۆڕی ڤاکسينی لەگەڵ ئيسرائيل هەڵوەشاندەوە | تۆڕی هەواڵی سلێمانی\nHome›هەواڵ›جیهان›فەلەستين رێککەوتنی ئاڵوگۆڕی ڤاکسينی لەگەڵ ئيسرائيل هەڵوەشاندەوە\nوەزيری تەندروستی فەڵەستين رايگەياند: “سەرۆکوەزيرانی ئەو وڵاتە فەرمانيکردووە رێککەوتنی ئاڵوگۆڕی ڤاکسين لەگەڵ ئيسرائيل هەڵبووەشێننەوە به‌هۆی ئه‌وه‌ی ئه‌و ڤاكسینانه‌ی له ئیسرائیله‌وه بۆی دێت واده‌ی به‌سه‌رچوونی نزیكه”.\nمه‌ی كه‌یله وه‌زیری ته‌ندروستی فه‌ڵه‌ستین ئاشكرایكرد: “محه‌مه‌د ئشتییه سه‌رۆكوه‌زیرانی فه‌ڵه‌ستین، ، فه‌رمانی كردووه رێككه‌وتننامه‌ی ئاڵوگۆڕی ڤاكسین له‌گه‌ڵ ئیسرائیلدا هه‌ڵبوه‌شێنرێته‌وه، به‌هۆی ئه‌وه‌ی ئه‌و ڤاكسینانه‌ی کە ئیسرائیل له چوارچێوه‌ی ئاڵوگۆڕدا پێیداون واده‌ی به‌سه‌رچوونیان نزیكه”.\nبه‌یانی رۆژی هەینی، ئیسرائیل و فه‌ڵه‌ستین رێككه‌وتبوون له‌سه‌ر ئاڵوگۆڕكردنی زیاتر له یه‌ك ملیۆن دۆز ڤاكسینی فایزه‌ر-بایۆنتێك.\nبه‌پێی رێككه‌وتنه‌كه ئیسرائیل یه‌ك ملیۆن تا یه‌ك ملیۆن و 400 هه‌زار دۆز ڤاكسینی فایزه‌ر/بایۆنتێكی ده‌دایه حكوومه‌تی فه‌ڵه‌ستین، له‌به‌رامبه‌ردا فه‌ڵه‌ستین ئه‌و بڕه له ڤاكسینی فایزه‌ر/بایۆنتێك كه له مانگه‌كانی ئه‌یلوول و تشرینی یه‌كه‌مدا به‌ده‌ستی ده‌گات، راده‌ستی ئیسرائیل ده‌كرد.\nله‌و چوارچێوه‌یه‌دا ئه‌مڕۆ ئیسرائیل 100 هه‌زار دۆز ڤاكسینی راده‌ستی وه‌زاره‌تی ته‌ندروستیی فه‌ڵه‌ستین كردبوو.\n“ئێمە رێككەوتنمان لەگەڵ شەخس نەكردووە و گۆڕینی سەرۆكی هاوپەیمانییەكەش كاریگەری نابێت”\nوەزارەتی خوێندنی باڵاى هەرێم بڕیاریدا کۆتایی بە خوێندنی ئەمساڵ بهێندرێت


جامی ئیتاڵیا - 2016/2017 - پێش کۆتاییەکان - Soccer - Yariga - Results, fixtures, tables and statistics\nItaly جامی ئیتاڵیا\n2018/20192017/20182016/20172015/20162014/20152013/20142012/20132011/20122010/20112009/20102008/20092007/20082006/20072005/20062004/2005 > کۆتاییپێش کۆتاییەکانچارەگی کۆتاییەکانقۆناغی هەشتی کۆتاییەکانقۆناغی چوارەمقۆناغی سێیەمقۆناغی دووەمقۆناغی یەکەم\nAggr. یوڤێنتوس 5 - 4 ناپۆلی\n28/02/17 یوڤێنتوس 3 - 1 ناپۆلی بینینی ڕووداوەکان زانیاری زیاتر لەسەر ئەم یارییە\n05/04/17 ناپۆلی 3 - 2 یوڤێنتوس بینینی ڕووداوەکان زانیاری زیاتر لەسەر ئەم یارییە\nAggr. لازیۆ 4 - 3 ڕۆما\n01/03/17 لازیۆ 2 - 0 ڕۆما بینینی ڕووداوەکان زانیاری زیاتر لەسەر ئەم یارییە\n04/04/17 ڕۆما 3 - 2 لازیۆ بینینی ڕووداوەکان زانیاری زیاتر لەسەر ئەم یارییە\nمارکۆ بۆریێلۆ Cagliari 4 0 1\nگۆران پاندێڤ Genoa 4 0 0\nپاولۆ دیبالا Juventus 4 2 3\nڕۆلاندۆ بیانکی Perugia 3 0 2\nگ. هیگواین Juventus 3 0 1\nچیرۆ ئیمۆبیل Lazio 3 0 0\nL. Cognigni Ancona 3 1 1\nS. Del Sante Juve Stabia 3 0 1\nS. Milinković-Savić Lazio 3 0 2\nماسیمۆ ماکارۆنی Empoli 2 1 1\nF. Porcari Cremonese 2 0 1\nڕادیا ناینگۆلان Roma 2 0 1\nA. Nolè Reggiana 2 0 1\nئ.دزیکۆ Roma 2 0 1\nمیرالیم پیانیچ Juventus 2 1 0\nئینتەر میلان 7x


ئه‌نجومه‌نی نوێنه‌رانی ئه‌مریكا گه‌ڵاڵه‌نامه‌ی ته‌رخانكردنی 50 ملیار دۆلار بۆ خه‌رجیـیه‌كانی شه‌ڕی به مه‌رج په‌سه‌ندكرد\nی مانگی یازده ١٥, ٢٠٠٧\nئه‌نجومه‌نی نوێنه‌رانی ئه‌مریكا، كه له ژێر كۆنتڕۆڵی دیموكراته‌كاندایه، گه‌ڵاڵه‌نامه‌یه‌كیان بۆ خه‌رجیـیه‌كانی هه‌ردوو شه‌ڕی عێراق و ئه‌فغانسـتان په‌سه‌ندكرد كه تیایدا داوا له سه‌رۆك بوش ده‌كات له ماوه‌ی چه‌ند هه‌فته‌یه‌كدا ده‌ست به گه‌ڕانه‌وه‌ی سه‌ربازه‌كان له عێراق بكات.\nشه‌وی چوارشه‌ممه ئه‌نجومه‌نی نوێنه‌ران گه‌ڵاڵه‌نامه‌كه‌یان به جیاوازیــیه‌كی كه‌می ده‌نگ په‌سه‌ندكرد، 218 ده‌نگ به‌رامبه‌ر به 203 ده‌نگ، وه تیایدا ده‌خوازن تا 15 مانگی دوانزه‌ی 2008 زۆربه‌ی هێزه شه‌ڕكه‌ره‌كانی ئه‌مریكا له عێراق بكشـێنرێنه‌وه.\nبه‌پـێی ئه‌و گه‌ڵاڵه‌نامه‌یه پاره‌كه تایبه‌ت ده‌كرێت بۆ پاراستنی كارمه‌ندانی ئه‌مریكایی و پـشـتیوانكردنی هه‌وڵه‌كانی به‌ره‌نگاربوونه‌وه‌ی تێرۆریزم و هه‌روه‌ها پـشتیوانی و كۆمه‌ك و مه‌شـقـپـێـكردنی هێزه‌كانی ئاسایشی عێراق.\nكۆشـكی سـپـی ڕاگه‌یاندنێـكی له‌و باره‌یه‌وه ده‌ركرد و تیایدا ناڕه‌زایی به‌رامبه‌ر به ده‌نگدانه‌كه نیشـان دا و ئه‌و یاسـادانه‌رانه‌ی كه ده‌نگیان بۆ گه‌ڵاڵه‌نامه‌كه دا تاوانباركرد به‌وه‌ی به‌رژه‌وه‌ندی گروپه توندڕه‌وه‌كانی دژه شـه‌ڕ ده‌خه‌نه پـێش پـێـداویسـتیـیه‌كانی له‌شـكر.\nپـێشـتر هه‌ر ڕۆژی چوارشه‌ممه، ده‌مڕاسـتی كۆشـكی سـپـی دانا پـێرینۆ گوتی دیموكراته‌كان گه‌ڵاڵه‌نامه‌یه‌كی دیكه ڕه‌وانه‌ی سه‌رۆك بوش ده‌كه‌ن كه سوور ده‌زانن ڤیتۆی ده‌كات.\nكۆماریـیه‌كان ده‌ڵـێن دیموكراته‌كان ده‌یانه‌وێت ده‌ستی له‌شـكر بـبه‌سـتنه‌وه له‌و ده‌مه‌ی پـلانه‌كه‌ی سه‌رۆك بوش بۆ زیادكردنی هێزه‌كانی ئه‌مریكا له عێراق ئه‌نجامی باشی لێ كه‌وتۆته‌وه. هه‌ر ڕۆژی چوارشه‌ممه‌ش كۆماریـیه‌كانی ئه‌نجومه‌نی سـینات پـرۆژه بڕیارێـكیان پـێشـكه‌ش كردووه كه تیایدا به‌بێ هیچ مه‌رجێـك داوای ته‌رخانكردنی 70 ملیار دۆلار بۆ ئه‌ركه‌كانی شه‌ڕ ده‌كه‌ن.\nسه‌رۆك بوش داوای كردووه 196 ملیار دۆلار بۆ خه‌رجیـیه‌كانی شه‌ڕی عێراق ته‌رخان بكرێت.\nسه‌باره‌ت به‌م بابه‌ته په‌یامنێری به‌شی ئینگلیزی ده‌نگی ئه‌مریكا دان ڕۆبنسن له باڵه‌خانه‌ی كۆنگرێسه‌وه ڕاپـۆرتێـكی ئاماده‌كردووه و هاوكارانمان حه‌یده‌ر كه‌ریم و كاوه كرمانج به زمانی كوردی ئاماده‌یان كردووه، وه ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیه‌ی سه‌ره‌وه.


فەرمانێکی حکومەتی قەتەر بۆ بەکارهێنانی ئاپـێکی مۆبایل لەلایەن دانیشتوانی وڵاتەکەی نیگەرانی لێدەکەوێتەوە\nی مانگی پـێنج ٢٥, ٢٠٢٠\nحکومەتی قەتەر فەرمانی کردووە هەموو دانیشتوانی وڵاتەکەی دەبێت ئاپـێک بە ناوی ئیحتراز EHTERAZ لە مۆبایلەکانیان دابەزێنن تاوەکو چاودێری هاتوچۆکردنیان بکەن بە مەبەستی کەمکردنەوەی حاڵەتەکانی تووشبوون بە نەخۆشی کۆرۆنا.\nوەزارەتی ناوخۆی قەتەر ئاپەکەی داناوە، دەڵێت هەر کەسێک لە قەتەر بچێتە دەرەوەی ماڵەکەی و لە مۆبایلەکەیدا نەبێت، ئەوا شیانی هەیە هەتا 3 ساڵ زیندانی بکرێت و 200 هەزار ڕیال سزای دارایی بدرێت کە دەکاتە زیاتر لە 50 هەزار دۆلار.\nدەسەڵاتداران دەڵێن ئاپەکە بۆ پاراستنی خەڵکە لە نەخۆشی ڤایرۆسی کۆڤید – 19 ، ئەوەش لە ڕێگەی چاودێریکردنی هەر تاکێکی کۆمەڵ لە هاتوچۆکردنی و تێکەڵاوبوونی بە خەڵک.\nدەڵێن لەگەڵ دابەزاندنی ئاپەکە و خۆتۆمارکردن، ڕاستەوخۆ ئاپەکە زانیاریـیە تەندروستیـیەکانی کەسەکە کە لە دەزگا تەندروستیـیەکاندا هەن لەگەڵ ئاپەکە گرێ دەدرێت و بەردەوام حاڵەتی کەسەکە لە ڕووی نەخۆشی کۆرۆناوە پـیشان دەدات، واتە ئایە تووشبووە یان مەترسی تووشبوونی لەسەرە یانیش دورە لە گرتنی نەخۆشیـیەکە.\nهەرچەندە دەسەڵاتداران دەڵێن تەنیا بۆ خۆپاراستنە لە ڤایرۆسی کۆرۆنا و زانیاریـیەکانی خەڵکی پارێزراون، بەڵام هەندێک لە خەڵکی گومانیان لەلا دروستبوو بەوەی ئاپەکە داوای ڕێگەپـێدان دەکات بۆ گەیشتن بە وێنە و ڤیدیۆ و لیستی ژمارە تەلەفۆنەکانی نێو مۆبایلەکانیان.\nهبە زیادین لە ڕێکخراوی چاودێری مافەکانی مرۆڤ HRWلەم بارەیەوە ڕەخنەی لە دەسەڵاتدارنی قەتەر گرت، دەڵێت ئاپەکە داوای کۆمەڵێک ڕێگەپـێدان دەکات بۆ گەیشتن بە زانیاری نێو مۆبایلی خەڵکی کە گرنگ نین بۆ خۆپاراستن لە ڤایرۆسی کۆرۆنا.\nدەشڵێت جگە لەمە ژمارەیەکی زۆری کرێکاری بیانی کە لە قەتەر کاردەکەن لەو جۆرە مۆبایلانەیان نیـیە کە بتوانن ئاپەکەی تیادا دابەزێنن.\nجێی ئاماژەیە هەتا ئێستا نزیکەی 44 هەزار کەس لە قەتەر تووشی نەخۆشی کۆرۆنا بوون، لەوانە 23 کەسیان گیانیان لەدەستداوە. ژمارەی دانیشتوانی قەتەر 2.73 ملیۆن کەسە.


“سەدان ئەفسەری عیراق لە وەزارەتی پێشمەرگە موچە وەردەگرن” – تۆڕی میدیایی خەڵک\nئەندامێكی لیژنەی ئاسایش و بەرگری پەڕلەمانی عیراق ڕایگەیاند، بەشێوەیەكی مەترسیدار ڕێژەی كورد لە سوپای عیراقدا كەمیكردووە، بەهۆی ئاسانكاری گەڕانەوەی ئەفسەر و سەربازەكانی بۆ ناو پێشمەرگە و سەدان ئەفسەری كوردیش لە سوپای عیراق، لە وەزارەتی پێشمەرگەش موچە وەردەگرن.\nناسر هەركی، كە هاوكات پەڕلەمانتاری فڕاكسیۆنی پارتی دیموكراتی كوردستانیشە بە (خەڵك)ی ڕاگەیاند، كێشەی كەمبوونەوەی ڕێژەی كورد بە ئاسانی گەڕانەوەی ئەفسەرەكانی سوپای عیراقە بۆ نێو پێشمەرگە.\nوتیشی”گەڕانەوەی ئەو ئەفسەر و سەربازانە وایكردووە، ئەو كەسانە پابەندنابن بە بڕیارەكانی سوپاوە و هەر كاتێك بگوازرێنەوە بۆ شوێنێك كە خۆیان نەیانەوێت دەگەڕێنەوە بۆ نێو پێشمەرگە، لەگەڵ فەرماندەی چەند ئۆپەراسیۆنێك قسەمان كردووە، دەڵێن كورد نایەوێت بەشداری سوپا بكەن”.\nئەو پەڕلەمانتارەی پارتی ئەوەشی ئاشكراكرد، لە نێو ئەفسەرانی سوپای عیراقدا، سەدان ئەفسەری پلە جیاواز هەن، كە لە وەزارەتی پێشمەرگەش موچە وەردەگرن”دەبێت حكومەتی هەرێم و وەزارەتی پێشمەرگە ئەو كێشەیە چارەسەر بكەن”.


تاقیكردنه‌وه‌ى توانستى زانستى خوێندنى باڵا بۆ ماسته‌ر و دكتۆرا له زانكۆى پۆلیته‌كنیكى سلێمانى به‌ڕێوه‌چوو – زانکۆی پۆلیتەکنیکی سلێمانی\nرۆژانى 7-8\_11\_2016 به‌پێی رێنماییه‌كانى وه‌زاره‌تى خوێندنى باڵاو توێژینه‌وه‌ى زانستى حكومه‌تى هه‌رێمى كوردستان تاقیکردنەوەى توانستى زانستى ماسته‌ر و دكتۆرا له زانكۆى پۆلیته‌كنیكى سلێمانى ، كه تێیدا 106 پێشکەشکار له‌هۆڵى پیره‌مێردى زانكۆى پۆلیته‌كنیكى سلێمانى به‌شدارییان كرد بۆ به‌ده‌ستهێنانى 83 كورسى خوێندنى ماسته‌رو دكتۆرا، كه 46 كورسیان له‌لایه‌ن زانكۆى پۆلیته‌كنیكى سلێمانییه‌وه دابین كراوه و 37 كورسییه‌كه‌ى دیكه‌ش زانكۆى پۆلیته‌كنیكى سلێمانى به‌هاوبه‌شى له‌گه‌ڵ ده‌سته‌ى كوردستانى بۆ دیراساتى ستراتیژی و لێكۆڵینه‌وه‌ى زانستى دابینكردووه، به‌مه‌به‌ستى له‌نزیكه‌وه دڵنیابوون‌و ئاگاداربوون له‌چۆنێتى به‌ڕێوه‌چوونى تاقیكردنه‌وه‌كان پ.ى.د. ئالان فه‌ریدون عه‌لى ئه‌مین سه‌رۆكى زانكۆى پۆلیته‌كنیكى سلێمانى به‌یاوەرى د.سۆران سه‌عید یاریده‌ده‌رى سه‌رۆكى زانكۆ بۆ كاروبارى زانستى سه‌ردانى هۆڵى تاقیكردنه‌وه‌كه‌یان كرد بۆ مەبەستى لە نزیکەوە ئاگاداربوون لە ره‌وشی تاقیكردنه‌وه و به‌دواداچوونی پرۆسه‌كه.\nله وته‌یه‌كیشیدا سه‌رۆكی زانكۆی پۆلیته‌كنیكی سلێمانى رایگه‌یاند، هیوادارم كه سه‌ركه‌وتووبن له تاقیكردنه‌وه‌كه‌تاندا، دڵنیاشتان ده‌كه‌ینه‌وه ئه‌وه‌ی له توانای ئێمه‌دابێت وه‌كو زانكۆی پۆلیته‌كنیكی سلێمانى بۆ پێشخستن و سه‌ركه‌وتنی بواری زانستی و ئاستی زانكۆكانمان درێخی ناكه‌ین.\nهه‌روه‌ها پ.ی.د.ئالان فه‌ره‌یدون ئاماژه‌ی بۆ ئه‌وه‌شكرد، هه‌وڵتان بۆ به‌ده‌ستهێنانی بڕوانامه‌ی باڵا به‌رزده‌نرخێنم و هیوادارم له ئاینده‌یه‌كی نزیكدا ئێوه له‌و كه‌سانه‌بن كه نه‌وه‌ى ئاینده‌ی ئه‌م وڵاته به پێشكه‌وتووترین زانستی سه‌رده‌م پڕچه‌ك ده‌كه‌ن.\nسه‌باره‌ت به تاقیكردنه‌وه‌كان د.سۆران سه‌عید ئاماژه‌ى به‌وه‌كرد، كه زانكۆى پۆلیته‌كنیكى سلێمانى سه‌رجه‌م خشته‌و رێنماییه‌كانى وه‌زاره‌تى خوێندنى باڵاو توێژینه‌وه‌ى زانستی جێبه‌جێكردووه‌و زۆر به‌سه‌ركه‌وتوویی پڕۆسه‌ى تاقیكردنه‌وه‌ى توانستى زانستى بۆ ماسته‌رو دكتۆرا له‌زانكۆمان به‌ڕێوه‌چوو، وتیشى: تا رۆژى 24\_11\_2016 ئه‌نجامى به‌رایى تاقیكردنه‌وه‌كان بۆ وه‌زاره‌ت ده‌نێرین و رۆژانى 5-12\_12\_2016 ئەنجامى بەرایی ڕادەگەیەنرێت و ماوه‌ى سكاڵاو تانه‌گرتن ده‌بێت له‌لایه‌ن پێشکەشکارانەوە له‌ئه‌نجامى تاقیكردنه‌وه‌كان، هه‌روه‌ها رۆژى 18\_12\_2016 به‌فه‌رمى ئه‌نجامى تاقیكردنه‌وه‌كان له‌لایه‌ن وه‌زاره‌ته‌وه راده‌گه‌یه‌ندرێت.\nده‌رباره‌ى پرۆگرامى تایبه‌ت به‌خوێندنى باڵا بۆ خوێندنى ماسته‌رو دكتۆرا مامۆستا جه‌مال كاك برا ئه‌ندامى لیژنه‌ى فایلى پێشکەشکاران و ووردبینى کردن وتى: 46 كورسییه‌كه‌ى خوێندنى ماسته‌رو دكتۆرا كه له‌لایه‌ن زانكۆمانه‌وه دابینكراوه، بواره‌كانى (ئه‌ندازیارى گه‌یاندن و ئه‌ندازیارى به‌رهه‌مهێنان و ئه‌ندازیارى پلانسازى شار و پیشەسازى خۆراک و ته‌كنیكى میدیا و ته‌ندروستى كۆمه‌ڵ) له‌خۆده‌گرێت، هه‌روه‌ها 37 كورسییه‌كه‌ى دیكه كه زانكۆمان به‌هاوبه‌شى له‌گه‌ڵ ده‌سته‌ى كوردستانى بۆ دیراساتى ستراتیژی لێكۆڵینه‌وه‌ى زانستى دابینكردووه، بواره‌كانى ( كۆمپیوته‌ر، ئاى تى، ته‌ندروستى كۆمه‌ڵ، ته‌لارسازى و پلانسازى شار) ده‌گرێته‌وه.\nمامۆستا جه‌مال وتیشى: له‌پێناو به‌باشى به‌ڕێوه‌چوونى كاره‌كان، زانكۆمان هه‌ستا به‌پێكهێنانى سێ لیژنه‌ى تایبه‌ت كه لیژنه‌ى خوێندنى باڵا و وەرگرتن و وردبینى کردنى فایلى پێشکەشکاران ، له‌رۆژى 5\_10\_2016 تاكو 31\_10\_2016 له‌سه‌رۆكایه‌تى زانكۆ هه‌ستاوه به‌پێدانى رێنمایی‌و زانیارى به پێشکەشکاران و فۆرمى پێشكه‌شكردنى خوێندنى باڵا بۆ ماسته‌رو دكتۆرا، پاشان له‌لایه‌ن لیژنه‌یه‌كى دیكه‌وه هه‌ر له‌سه‌رۆكایه‌تى زانكۆمان زۆر به‌وردى وربینى بۆ دۆسییه‌ى پێشكه‌شكاران كراوه، به‌شێوه‌یه‌ك كه ئه‌وەى مەرجى تەواوى ماستەر و دکتۆراى تێدابووە به‌شدارى له‌تاقیكردنه‌وه‌كاندا بكه‌ن، هه‌روه‌ها لیژنه‌یه‌كى دیكه كه به‌ئه‌ندامێتى پسپۆڕانى زانكۆى پۆلیته‌كنیك و ده‌سته‌ى كوردستانى بۆ دیراساتى ستراتیژی‌و لێكۆڵینه‌وه‌ى زانستى پێكهاتبوو كه زۆر به‌باشی چاودێرى هۆڵى تاقیكردنه‌وه‌كانیان ده‌كرد.\nفەرمانبەرانی زانکۆ کاری ناوازە بۆ خزمەتکردنی باخچەکان ئەنجام دەدەن\nسێیەمین سیمپۆزیۆمی نێودەوڵەتی پرۆژەی تایگرس بەڕێوەچوو\nكۆبونه‌وه‌ى زانكۆ پۆلیته‌كنیكیه‌كانى هه‌رێمى كوردستان به‌رێوه‌چوو


دەنگی ئەمەریکا زانیاری ورد لەسەر دەست درێژیکردنە سەر ژنەکەی کەرکوک بڵاودەکاتەوە\nدەستدرێژیکردنە سەر ژنێکی کەم ئەندامی دانیشتووی ناحیەی پردێی سەر بە شاری کەرکوک و تۆمارکردنی گرتەی ڤیدیۆیی دەستدرێژیکردنەکە لەلایەن دەستدرێژیکارەکانەوە، دەنگدانەوەیەکی گەورەی دروستکردووە، بەرپرسانی هەرێم داوای لێکۆڵینەوە دەکەن و حکومەتی عێراقیش لیژنەی بۆ پێکهێناوە.\nبەپێی بەدواداچوونێکی دەنگی ئەمەریکا، ئەو ژنەی دەستدرێژیکراوەتە سەر کوردە و باری دەروونی تەواو نییە، تەمەنی لەنێوان 40 بۆ 45 ساڵیدایە، بەڵام هاوسەرەکەی تورکمانە و تەمەنی سەرووی 65 ساڵە، کە هاوسەرەکەشی لەڕووی جەستەییەوە کەم ئەندامە و خاوەنی منداڵێکن.\nزانیاریەکان ئاماژەبەوەش دەکەن، ئەو دوو کەسەی دەست درێژیان کردۆتە سەر ژنەکە، یەکێکیان پۆلیسە و پێشتر لەسەر دۆسیەی ئەخلاقی سزادراوە و لە دەوام دوور خراوەتەوە، بەڵام ماوەیەک لەمەوبەر جارێکی تر دەست بەکاربووەتەوە، هەروەها کەسی دووەمیشیان تورکمانە، گەرچی باس لەوەدەکرێت کارمەندی حەشدی شەعبی بێت، بەڵام ئەو هێزە ڕەتیدەکاتەوە پەیوەندی بەوانەوە هەبێت.\nسرود ئەحمەد سەرۆکی کۆمەڵەی ئەمەلی عێراقی لەکەرکوک، کە رێکخراوەکەی تایبەتە بە هاوکاریکردن و بەدواداچوون کردن بۆ کێشەکانی ژنان، بەدەنگی ئەمەریکای وت"ژنەکە باری دەروونی تەواو نیە، دوو مانگە خۆی نەشۆردووە، تەنانەت هەندێکجار، پیسایش دەکاتە ژوورەکەی خۆی."\nوتیشی"هاوسەری ژنەکەش لەڕووی جەستەییەوە کەم ئەندام و مەشروب خۆرە، خەڵکی نەفس نزم دەباتە ماڵەوە، سەرخۆشی دەکەن و دەستدرێژیش دەکەنە سەر ژنەکەی."\nدوای دەرکردنی ژمارەیەک ڕاگەیەنراو و بەیاننامە لەلایەن بەرپرسانی باڵای هەرێمەوە، حکومەتی عێراق لیژنەی لێکۆڵینەوەی بۆ ڕووداوەکە پێکهێناوە، دۆسیەی تۆمەتبارەکان ڕەوانەی کەرکوک کراون و دوو دەستدرێژیکارەش لە پردێوە براون بۆ شاری کەرکوک.\nبەپێی وتەی سەعد حەربیە، فەرماندەی ئۆپەراسیۆنەکانی کەرکوک، هاوسەری ژنەکە سکاڵای تۆمارکردووە، بۆیە دەزگا ئەمنیەکان تۆمەتبارەکانیان دەستگیرکردووە و لەئێستادا لەژێر لێکۆڵینەوەدان.\nهاوکات جەمال شکور یەکێک لە نوێنەرانی کەرکوک لەپەرلەمانی عێراق کە بۆ چاودێری کردنی دۆسیەکە لەسەر خەتە، بەدەنگی ئەمەریکا وت"دوو تۆمەتبارەکە بەپێی مادەی ژمارە 393 کە تایبەتە بە دەستدرێژی ڕاگیراون."\nوتیشی"ژنەکە کوردە و باری دەروونی تەواو نیە، پیاوەکەش تورکمانە و ئەندامە، باری داراییان زۆر خراپە."\nجەختیشیکردەوە"بەرپرسانی کورد کە هاتوونەتە سەر خەت، وەکو مەسەلەیەکی ئینسانی لە دۆسیەکەیان ڕوانیووە، نەک وەکو مەسەلەیەکی نەتەوەیی."\nزانیاریەکان ئاماژەبەوەش دەکەن، ماڵی ژنەکە پێشتر لەناحیەی لەیلان بووە، بەڵام بەشێک لەدانیشتوانی ناحیەکە سکاڵایان تۆمارکردووە و داوای گواستنەوەیان کردوون، دواتر ماڵیان بۆ پردێ گواستووەتەوە.\nگومان دەکرێت ژمارەی دەستدرێژیکارەکان زیاتربێت لەو دوو کەسە، بەڵام هۆکاری تێوەگلانی دوو کەسەکە، پەیوەندی بەو گرتە ڤیدیۆییەوە هەیە، خۆیان تۆماریان کردووە و بڵاویان کردۆتەوە، کەبووە هۆی گەورەبوونەوەی دۆسیەکە.\nجوان حەسەن ئەندامی لیژنەی مافی مرۆڤی ئەنجومەنی پارێزگای کەرکوک، بەدەنگی ئەمەریکای وت"ئەو دوو تۆمەتبارە ڕەنگە بۆ خۆ دەرخستن گرتەی ڤیدیۆیی دەست درێژیکردنە سەر ژنەکەیان تۆمار کردبێت."\nوتیشی"گرتە ڤیدیۆییەکە بووەتە بەڵگە لەسەریان، ئەگینا ڕەنگە ژمارەی دەستدرێژیکارەکان زیاتر بێت."\nرێکخراوەکانی ژنان لەکەرکوک، هۆشداری دەدەن لەوەی کە ژیانی خێزانی لەتەواوی ناوچە کێشەلەسەرەکان بەهۆی گرفتی دارایی و شوێنەوارەکانی جەنگ لە مەترسیدایە، بۆیە داوای هەماهەنگی لەحکومەتی عێراق و هەرێم دەکەن.


لەسەر ناردنی پارە بۆ هەرێمی كوردستان لێپرسینەوە لە وەزیری دارایی عیراق دەكرێت – ڕێژنه میدیا\nلەسەر ناردنی پارە بۆ هەرێمی كوردستان لێپرسینەوە لە وەزیری دارایی عیراق دەكرێت\n3 هەفتە لەمەوپێش\tعێراق, هه‌واڵ 138 بینین\nئەندامێكی لیژنەی دەستپاکی لەپەرلەمانی عێراق رایده‌گه‌یه‌نێت، ڕۆژی3ی ئازاری داهاتوو دیاریکراوە بۆ لێپرسینەوە لە عەلی عەلاوی وەزیری دارایی عێراق، كە یەكێك لەخاڵەكان بریتییە لەناردنی پارە بۆ هەرێمی كوردستان، ئاماژه‌ی به‌وه‌شكردوێرای داوا فەرمییەکان بۆ رێگریکردن، بەڵام وەزیری دارایی سوور بووە لەسەر خەرجکردنی پارە بۆ هەرێم.\nیوسف کولابی، ئەندامی لیژنەی دەستپاکی لەپەرلەمانی عێراق، رایگه‌یاندووه، ڕۆژی 3ی ئازاری داهاتوو دیاریکراوە بۆ لێپرسینەوە لە عەلی عەلاوی وەزیری دارایی عێراق، كە یەكێك لەخاڵەكان بریتییە لەناردنی پارە بۆ هەرێمی كوردستان.\nهەروەها روونیشیكردووەتەوە، وێرای داوا فەرمییەکان بۆ رێگریکردن، بەڵام وەزیری دارایی سوور بووە لەسەر خەرجکردنی پارە بۆ هەرێمی کوردستان.\nپەرلەمانتارەكە باسی لەوەشكردووە، كە پرۆسەی ڕادەستکردنی دەروازە سنورییەکان لە هەرێمی کوردستان بە حکومەتی فیدراڵی، داوایەکی سەروەریانەیە و هیچ شتێک نییە لە دنیادا پێی بگوترێت ڤیزا لەڕێگەی هەرێمی کوردستانەوە.\nپێشوو ئاگاداری ئه‌م جۆره له‌ئه‌پڵ ئایدیانه بن كه له دوكانه‌كان ده‌فرۆشرێن\nدواتر گه‌رمیان : گەنجێک كارمه‌ندێكی ئاسایش و دوو كه‌سی دیكه‌ی به چه‌قۆ بریندار كرد


بەوێنە؛ زانكۆیەك هاوكاریكردنی خوێندكاران دەكاتە سەبەتەی خۆراك\n2021.12.04 - 20:17\nزانکۆی پۆلیتەکنیکی سلێمانی ڕایگەیاند، بە قۆناغ سەبەتەی خۆراک دابین دەکات بۆ خوێندکارانی بەشە ناوخۆییەکان کە لەلایەن خێرخوازانەوە دابین دەکرێت.\nلە ڕاگەیەنراوێکدا زانکۆی پۆلیتەکنیکی سلێمانی (شەممە 4ی کانونی یەکەمی 2021) ڕایگەیاند، "پاش کۆبوونەوەی ژمارە پێنجی ئاسایی ئەنجومەی زانکۆی پۆلیتەکنیکی سلێمانی و گوێگرتن لە داواکاری و داخوازی خوێندکاران کە یەکێک لە داواکانیان هاوکاری خوێندکارانی بەشە ناوخۆییەکان بوو، ئەمڕۆ لەو چوارچێوەیەدا بڕێک لەو سەبەتە خۆراکانە بەسەر خوێندکارانی بەشە ناوخۆییەکانی زانکۆدا دابەشکرا."\nئاماژەی بەوەشکردووە، "لەسەر داوای زانکۆی پۆلیتەکنیکی سلێمانی کۆمپانیای (ئێرلی فیوچەر) بە هەستکردن بە بەرپرسیارێتی و بەسوپاسەوە بەشداری بەرچاوی لە ئامادەکردنی ئەو سەبەتە خۆراکیانەدا کرد و وەکو سپۆنسەری ئەم بڕە لە سەبەتەی خۆراکی بەشداریکردووە."\nئەوەشی خستووەتەڕوو، " بڕیاریش دراوە بەشێوەیەکی بەردەوام هاوکاری خوێندکارانی بەشە ناوخۆییەکان بکرێت لەبوارە جیاوازەکاندا ئەم هەڵمەتە بەهاوکاری خاوەن کارو سەرمایەداران و مامۆستایانی زانکۆ و رۆشنبیران و کەسانی خێرخواز بەردەوام بێت بۆ بەشە ناوخۆییەکانی زانکۆمان بەپێی توانا لە سەرجەم کۆلێج و پەیمانگاکان."\nبەوێنە؛ لە سلێمانی ژنێک ویستی مۆبایلەکەی لە توالێتی ماڵەکەیدا دەربهینێتەوە\n2021.12.18 - 21:27\nبەوێنە؛ پشکنین بۆ ئەو ئاردە کرا کە بەسەر هاووڵاتیاندا دابەش دەکرێت\n2021.12.13 - 13:52\n2021.12.06 - 15:13\nسەبەتەی سێیەمی بەشەخۆراک لە هەرێم دابەش دەکرێت\n2021.11.22 - 18:47


دەروازە:مەولانای ڕۆمی - ویکیپیدیا، ئینسایکڵۆپیدیای ئازاد\nمەولانای ڕۆمی کێیە؟\nجەلالەددین موحەممەد بەلخی ھەروەھا ناسراو بە جەلالەددین موحەممەد ڕۆمی (بە فارسی: جلال‌الدین محمد بلخی)، مەولانا یان مۆلانا (بەفارسی: مولانا، بەواتای مامۆستا یان گەورەی ئێمە)، مەولەوی یان مۆلەڤی (بەفارسی: مولوی، بەواتای مامۆستا یان گەورەی من) ھەروەھا لە تورکیا ناسراوە بە مەڤلانا (Mevlānā) و بەگشتی لەجیھانی ئینگلیزیدا بە ڕۆمی ناودەبرێت (٣٠ی ئەیلوولی ١٢٠٧ – ١٧ کانوونی یەکەمی ١٢٧٣) شاعیر و فەقێ و ئاییناس و سۆفییەکی فارس بوو لە سەدەی ١٣دا.\nفارس، تورک، ئەفغان، تاجیک و موسوڵمانانی تری ناوچەکانی ئاسیای ناوەڕاست ھاوشانی موسوڵمانانی باشووری ئاسیا فێرکارییە بەجێماوە ڕۆحییەکانی ئەو لەماوەی حەوت سەدەی ڕابڕدوو بەرز دەنرخێنن. گرنگیی ڕۆمی پێدەچێت سنوورەکانی نەتەوە و ڕەگەزی شکاندبێت و چووبێتە ئەودیو ئەوانیشەوە. شیعرەکانی بەشێوەیەکی بەرفراوان بۆ چەندین زمانی دنیا وەرگێڕدراون و بۆ چەندین شێوازی جودا وەچەرخێنراون. لەساڵی ٢٠٠٧دا، بە بەناوبانگترین شاعیر وەسف کرا لە ئەمەریکادا.\nکارەکانی ڕۆمی بەفارسی نووسراونەتەوە و مەسنەوییەکانی ئەو یەکێکە لە پاراوترین شاکارەکانی ئەدەبی ئێرانی و یەکێکە لە کارە شانازییپێکراوەکانی زمانی فارسی. کارە ڕەسەنەکانی بەشێوەیەکی بەفراوان ئەخوێندرێتەوە بەزمانە ڕەسەنەکەی خۆی لە جیھانی زمانی فارسیدا (ئێران، تاجیکستان، ئەفغانستان و ھەندێک بەشی ناوەڕاستی ئاسیا-فارسی زمانەکان). وەرگێڕانی کارەکانی زۆر باوە لە وڵاتانی تردا. کارەکانی کاری کردۆتە سەر ئەدەبی فارسی، ئەدەبی ئوردو، شیعری پەنجابی، ئەدەبی تورکی و ھەندێکی تر لە زمانە ئێرانیی و تورکی و ھیندییەکان کە بە ئەلفبێی فارسی نووسراونەتەوە وەک پەشتۆ، تورکی عوسمانلی، چاتاگی و سیندی.\nچل ڕێساکەی عەشق: ڕۆمانێک دەربارەی ڕۆمی (بە ئینگلیزی: The Forty Rules of Love: A Novel of Rumi) ڕۆمانێکە لەلایەن نووسەری تورک ئەلیف شەفەقـەوە نووسراوە لە ساڵی ٢٠٠٩ وە لەساڵی ٢٠١٠ەش بڵاوکراوەتەوە بە زمانی ئینگلیزی وە یەکێکەیشە لە ڕۆمانە پڕفرۆشەکان ڕۆمانەکە زیاتر لە ٦٠٠ ھەزار دانەی لێ فرۆشراوە. چیڕۆکی ڕۆمانەکە پێکەوە گرێدانی کلتووری ڕۆژئاوایی و ڕۆژھەڵاتییە بەڵام ھەریەکەو لە کەش و سەردەمی خۆیەوە. ڕووداوەکان لە دوو سەردەمی جیاواز، سەدەی دوانزەھەم و سەدەی بیستویەکی ئێستا ڕوودەدەن، ئەمیش دەربارەی پەیوەندی ڕۆحی نێوان دوو سۆفیی وەک (جەلالەدینی ڕۆمی و شەمسی تەورێزی) کە کاریگەرییان دوای نزیکەی ھەشتسەد ساڵ دەکەوێتە سەر ڕۆماننوسێکی ڕۆژئاوایی بە ناوی عەزیز زاھارا.\nڕێبازی سۆفیگەری مەولەویە لە جیھاندا پەیرەوکارانێکی زۆری ھەیە و ڕێبازەکە کاریگەری لەسەر رۆژھەڵات و ڕۆژئاوای جیھانیشەوە ھەیە، ڕێبازەکە بێجگە لە تورکیا لە ھەریەک لە وڵاتانی سوریا و میسر و ئەڵمانیا و چەند وەڵاتێکی تر تەکیە و دەروێش و شێخی ھەیە.\nساڵی ٢٠٠٨ ئاھەنگی سەماعی مەولەویەی تورکیا یەکێک بوو لە پێڕستەکەی شاکارەکانی کەلەپوورە زارەکی و نابەرھەستەکەی مرۆڤایەتیی یوونێسکۆ.\nحوسامەدین چەلەبی خواناسی کوردی سەدەی سیانزەھەمی زاینی و ھاوچەرخی مەولانای ڕۆمی، کاریگەرییەکی گەورەی لە سەر مەولانا داناوە و مەولانا کتێبی مەسنەویی مەعنەویی بۆ ئەو داناوە.\nمۆزەی مەولانا لە قۆنیە\nفیھی ما فیھ یەکێکە لە بەرھەمەکانی مەولانا جلالەددینی رۆمی پێکدێت لە کۆمەڵێ لە وتارەکان و گفتۆگۆکانی مەولانا لەسەر بابەتە ئەخلاقی و عیرفانی و مەعریفییەکان.\nدەگوترێت کە کتێبی فیھی ما فیھ لە کۆکردنەوەی کوڕی گەورەی مەولانا سوڵتان وەلەدە. وەکو چۆن ئاماژەی بۆ کراوە لە کتێبی مەسنەوی مەعنەوی مەولانادا.\nئەم کتێبە ساڵی ١٩٦١ لە لایەن ئاربرییەوە وەرگێڕدراوەتە سەر زمانی ئینگلیزی. و عیسا عەلی ئەلعاکوب بۆ عەربی وەریگێراوە، ھەروەھا عەلی نانەوازادە وەریگێڕاوەتە سەر زمانی کوردی و ساڵی ٢٠٠٦ دەزگای موکریانی بڵاوی کردووتەوە..\nکتێبەکانی مەولانای ڕۆمی\n«لەم دنیایەدا ژمارەی فێرکەری درۆزن و مامۆستای درۆزن لە ژمارەی ئەستێرە بینراوەکانی گەردوون زۆرترن، ئەو کەسە خۆپەرستانەی کە لەپای دەسەڵاتدا کار دەکەن لەگەڵ مامۆستا ڕاستەقینەکان تێکەڵ مەکە. مامۆستای ڕۆحی ڕاستگۆ، سەرنجت بۆخۆی ڕاناکێشیت و چاوەڕێی ملکەچیی ڕەھا، یان سەرسامیی تەواوی تۆ نییە، بەڵکوو یارمەتیت دەدات تا بەھای خودی ناوەوەت بزانیت و ڕێزی بگریت. مامۆستا ڕاستەقینەکان وەک شووشە ڕوونن و نووری خودایان پێدا تێدەپەڕێت»\n— وتەی شەمسی تەورێزی لە کتێبی چل ڕێساکەی عەشق: ڕۆمانێک دەربارەی ڕۆمی، ئەلیف شەفەق\nوەرگێڕانی لە عەرەبییەوە جەلیل کاکەوەیس\nپەرە بە وتارەکانی ناو پۆلی مەولانای ڕۆمی بدە.\nوەرگیراو لە «https://ckb.wikipedia.org/w/index.php?title=دەروازە:مەولانای_ڕۆمی&oldid=686699»\nداڕێژەکانی دەروازەی مەولانای ڕۆمی\nئەم پەڕەیە دواجار لە ٠١:٣٣ی ٦ی ئایاری ٢٠٢٠ نوێ کراوەتەوە.